PM sahkan Sanusi diundang ke Rumah Terbuka Madani
Oleh MUHAMMAD NAJIEB AHMAD FUAD

28 April 2023, 4:00 pm
SUNGAI BULOH – Perdana Menteri, Datuk Seri Anwar Ibrahim memaklumkan Menteri Besar Kedah, Datuk Seri Muhammad Sanusi Md. Nor dijemput pada Majlis Rumah Terbuka Aidilfitri Malaysia Madani di Kedah esok.
Anwar berkata, Muhammad Sanusi telah dijemput bagi menghadiri majlis berkenaan oleh Menteri Dalam Negeri, Datuk Seri Saifuddin Nasution.
“Tak apalah saya sebelum ini juga tidak pernah menjawab Menteri Besar Kedah…biar keadaan tenang sedikit…bulan Syawal ini juga kita perlu mengeratkan silaturahim.
“Saya difahamkan beliau dijemput oleh pihak penganjur (Saifuddin) …kerana Tuanku (Sultan Kedah, Sultan Sallehuddin Sultan Badlishah) berangkat pada majlis berkenaan,” katanya selepas menunaikan solat Jumaat di Masjid Jaminul Ehsan, Kampung Kubu Gajah, di sini hari ini.
Beliau berkata demikian kepada pemberita selepas diminta mengulas mengenai undangan Muhammad Sanusi ke majlis berkenaan yang berlangsung di Hotel Raia, Alor Setar esok.
Terdahulu, Kosmo! melaporkan, Muhammad Sanusi akan menghadiri Rumah Terbuka Malaysia Madani bersama Perdana Menteri bagi mengiringi Sultan Sallehuddin di sebuah hotel.

Katanya, walaupun belum menerima sebarang jemputan rasmi atas kapasiti sebagai Menteri Besar, beliau memberitahu akan tetap menghadiri majlis itu bagi mengiringi Sultan Kedah sekiranya baginda berkenan menghadirinya.
Mengulas mengenai persiapan Anwar berkata, segala bentuk persiapan telah diatur mengikut jadual yang telah ditetapkan.
Dalam pada itu, Anwar turut menyangkal dakwaan penganjuran majlis Rumah Terbuka Aidilfitri Malaysia Madani di enam buah negeri sebagai suatu pembaziran.
Sebaliknya, Perdana Menteri menegaskan, kos penganjuran majlis berkenaan adalah bagi menyantuni rakyat selain dapat berkongsi rezeki kepada golongan yang memerlukan.
“Kerajaan dimana-mana akan buat (rumah terbuka) untuk rakyat bukan membazir, beri makan rakyat bagi saya tidak membazir,” ujarnya.- KOSMO! ONLINE


Penunggang motosikal ‘loklak’ paling ramai disaman
Oleh SYED AZLAN SAYED HIZAR

28 April 2023, 3:16 pm
ARAU – Penunggang motosikal yang menunggang secara melulu atau loklak menjadi antara yang paling ramai disaman Jabatan Pengangkutan Jalan (JPJ) di negeri ini pada Aidilfitri ini
Pengarah JPJ negeri, Fatimah Mohamed Ali Piah berkata, lebih 500 saman atas pelbagai kesalahan dikeluarkan kepada penunggang motosikal sepanjang Ops Hari Raya Aidilfitri bermula 18 April hingga kelmarin.
“Hasil operasi mendapati masih ramai penunggang motosikal menunggang secara loklak atau berbahaya tanpa mengendahkan peraturan jalan raya seperti melakukan pusingan U di kawasan tidak dibenarkan.
“Kesalahan itu boleh mengundang kejadian tidak diingini kepada penunggang itu sendiri dan pengguna jalan raya lain termasuk menyebabkan kemalangan jiwa,” katanya ketika ditemui pada sekatan jalan raya di sini semalam.
Kata beliau, penghantar makanan atau penunggang motosikal e-hailing turut dikesan menunggang secara berbahaya dan melulu.
“Sepanjang tempoh operasi itu, mungkin terdapat banyak tempahan makanan dan penunggang tergesa-gesa menghantar makanan untuk mengejar tempahan sehingga mengambil jalan pintas melakukan pusingan U di tempat tidak dibenarkan.

“Kebanyakan berlaku di Jalan Kampung Pondok di sini yang terdapat banyak outlet makanan segera,” ujarnya.
Dalam pada itu, menurut Fatimah, sebuah motosikal hantu atau ‘motosikal piang’ turut disita JPJ dalam sekatan jalan yang diadakan di Lebuh Raya Changlun-Kuala Perlis arah Kuala Perlis. – KOSMO! ONLINE


Empat buruh Bangladesh cedera dirempuh Perodua Kelisa
Oleh MOHD AZLI ADLAN

29 April 2023, 11:13 pm
MARANG – Gara-gara dirempuh sebuah kereta Perodua Kelisa terbabas, empat lelaki warga Bangladesh yang sedang berjalan kaki ke kedai runcit cedera di KM 51, Jalan Kuala Terengganu – Kuantan berhampiran Kampung Jambu Bongkok di sini hari ini.
Dalam kemalangan pada pukul 12.30 tengah hari itu, salah seorang mangsa, Md. Shiblu Rahman, 39, cedera parah di beberapa anggota badan hingga terpaksa ditidurkan di Hospital Dungun.
Ketua Polis Daerah Marang, Deputi Superintendan Mohd. Zain Md. Dris berkata, seorang rakan Md. Shiblu iaitu Md. Hridoy Khan, 28, pula patah paha kanan.
Beliau berkata, dua lagi mangsa juga lelaki warga Bangladesh berusia 38 dan 39 tahun masing-masing cedera pada bahagian bahu dan paha.
“Sewaktu kejadian, keempat-empat mangsa yang merupakan buruh sebuah tapak projek tenaga solar sedang berjalan kaki ke sebuah kedai runcit berhampiran rumah sewa mereka.
“Sebuah kereta Perodua Kelisa dipandu seorang tukang jahit lelaki dikatakan tiba-tiba hilang kawalan lalu terbabas merempuh kesemua mangsa yang berada di tepi jalan,” katanya di sini hari ini.

Mohd. Zain berkata, pemandu kereta Perodua Kelisa berusia 24 tahun terbabit dikatakan dalam perjalanan pulang ke rumahnya di Kampung Shukor, Hulu Dungun.
Tambah beliau, tukang jahit tersebut tidak mengalami sebarang kecederaan manakala empat lelaki warga Bangladesh yang cedera pula dikejarkan ke Hospital Dungun untuk mendapatkan rawatan.
“Ujian urin terhadap pemandu kereta Perodua Kelisa adalah negatif. Kes disiasat mengikut Seksyen 43(1) Akta Pengangkutan Jalan 1987,” katanya. – KOSMO! ONLINE


Binder ketepikan Bagnaia tawan perlumbaan sprint di Sepanyol
Oleh MEJA SUKAN KOSMO!

29 April 2023, 10:49 pm
JEREZ – Pelumba Afrika Selatan, Brad Binder menjuarai perlumbaan sprint di Grand Prix (GP) Sepanyol selepas tampil dengan tunggangan menyakinkan bersama KTM sekali gus meraih tonik terbaik menjelang perlumbaan sebenar esok.
Pada saingan tersebut, pelumba Aprilia, Aleix Espargaro yang memulakan perlumbaan di petak utama selepas mendominasi sesi latihan dan kelayakan semalam gagal menamatkan perlumbaan selepas terjatuh.
Peluang itu digunakan sebaik mungkin juara dunia musim lalu, Francesco Bagnaia (Ducati) serta Jack Miller (KTM) untuk menaiki podium tempat kedua dan ketiga di Jerez.
Pelumba KTM, Brad Binder (tengah) tawan perlumbaan sprint GP Sepanyol selepas mengatasi pelumba Ducati, Francesco Bagnaia (kiri) di tempat kedua diikuti pelumba dari Australia, Jack Miller di tempat ketiga. -AFP
Ini adalah kemenangan kedua Binder dalam perlumbaan sprint kerana sebelum ini pelumba berusia 27 tahun itu berjaya menjuarai saingan itu di GP Argentina.
“Perlumbaan hari ini benar-benar mencabar terutama selepas saingan dihentikan susulan kemalangan pada awal perlumbaan. Apapun, terima kasih kepada pasukan yang menyediakan jentera terbaik pada hari ini,” kata Binder.
Menjelang perlumbaan esok, Binder akan memulakan saingan di petak keempat dan Espargaro akan memulakan saingan di petak utama diikuti Jack Miller serta Jorge Martin.  -AGENSI


Hattan perlu minta maaf secara terbuka – GKMM
Oleh KOSMO!

29 April 2023, 8:59 pm
PETALING JAYA – Gabungan Kelab Media Malaysia (GKMM) menggesa penyanyi terkenal, Datuk Hattan membuat permohonan maaf secara terbuka terhadap sikap tidak profesional serta respon balas berbaur hinaan ketika ditemubual penyampai berita di sebuah stesen televisyen semalam.
Presiden GKMM, Mohamad Fauzi Ishak berkata, respon balas dinyatakan Hattan atau nama sebenarnya Mohd Shukri Shahabudin, 58, dalam temubual itu jelas menunjukkan sikap tidak profesional beliau terutama ketika memberi kenyataan kepada media.
Jelasnya, perbuatan itu juga dilihat turut menghina profesion kewartawanan serta stesen media arus perdana negara.
“GKMM kesal terhadap respon balas yang dikeluarkan penyanyi terkenal, Datuk Hattan keatas pertanyaan seorang penyampai berita dalan satu temubual secara langsung di sebuah stesen televisyen semalam.
“Sikap tidak hormat ditunjukkan Datuk Hattan itu turut mencetuskan rasa tidak senang dalam kalangan pengamal media khususnya kumpulan wartawan-wartawan, selain dikritik secara terbuka orang ramai di media sosial,”katanya dalam satu kenyataan di sini hari ini.
Tambah Mohamad Fauzi, Mengambil kira status beliau sebagai individu terkenal dan artis senior negara, Datuk Hattan wajar mengambil tanggungjawab terhadap reaksi balas dari kalangan wartawan-wartawan dan orang ramai di media sosial.

Terdahulu Kosmo! Online melaporkan, ramai meluahkan kemarahan apabila penghibur yang hampir empat dekad dalam industri muzik itu didakwa memalukan pembaca berita wanita yang bertanyakan soalan mengenai Allahyarham Mael XPDC.
Temu bual secara langsung itu terus tular dalam pelbagai platform media sosial, sekaligus mengakibatkannya diselar sebagai biadab.
Rata-rata menegaskan sikap sedemikian tidak setara dengan gelaran serta usianya selaku individu dihormati yang sepatutnya menunjukkan teladan kepada generasi muda.
Malah tidak kurang dalam kalangan netizen menggesa penyanyi itu mengakui kesilapan selain meminta maaf secara terbuka kepada personaliti televisyen terbabit. – KOSMO! ONLINEsha


Pasir Salak dicadang jadi daerah penuh ke-13
Oleh ASLIZA MUSA

29 April 2023, 8:15 pm
PASIR SALAK – Timbalan Perdana Menteri, Datuk Seri Dr. Ahmad Zahid Hamidi menyokong cadangan menjadikan Pasir Salak sebagai sebuah daerah penuh di negeri ini.
Beliau berkata, pihaknya akan menyokong usaha menaik taraf kawasan itu sekiranya permohonan tersebut dibawa dalam mesyuarat Jemaah Menteri.
“Bagan Datuk telah pun diisytiharkan sebagai daerah penuh ke-12 di Perak. Insyallah, Bagan Datuk dan Pasir Salak akan sama-sama naik (membangun). Saya harap Khairul Azwan (Ketua UMNO Bahagian Pasir Salak) usahakan agar Pasir Salak bukan menjadi daerah kecil Kampong Gajah, sebaliknya menjadi daerah penuh ke-13 di negeri ini.
“Jadi, runding elok-elok dengan Menteri Besar, selepas itu hantar permohonan kepada Menteri Pembangunan Kerajaan Tempatan (KPKT). Insya-Allah, saya wajib sokong jika dibawa ke Jemaah Menteri,” katanya ketika berucap pada Majlis Rumah Terbuka Aidilfitri UMNO Bahagian Pasir Salak di Dataran Pekan Kampung Gajah di sini hari ini.
Pada ucapan sama, Ahmad Zahid yang juga Menteri Kemajuan Desa dan Wilayah mengumumkan kelulusan projek bernilai RM4.5 juta bagi membina semula rumah kedai di pekan kecil Seberang Perak yang hangus terbakar Februari lalu dan projek perhubungan jalan desa serta naik taraf jalan-jalan kampung dalam Parlimen Pasir Salak.
Katanya, beberapa permohonan projek lain termasuk baik pulih dan naik taraf Kompleks Sejarah Pasir Salak, Kompleks Mini Stadium dan Litar Dato Sagor serta mempercepatkan projek naik taraf perairan padi Sungai Manik yang tergendala akan dibincang dengan menteri berkaitan.

“Saya ingin umumkan jalan dan jambatan dari Bagan Datuk ke Kampung Sejagop yang sebelum ini dijadual dibuka pada Aidilfitri akan dibuka sepenuhnya pada 31 Mei depan. Saya harap pembangunan ini akan dimanfaatkan bukan sahaja dari segi infrastruktur, malah apa yang penting pembangunan ekonomi di kawasan Parlimen Pasir Salak dan Bagan Datuk,” katanya. – KOSMO! ONLINE


Pemilik Honda Wave Alpha dikhuatiri lemas terjatuh Jambatan Kedua
Oleh SITI NUR MAS ERAH AMRAN

29 April 2023, 8:28 pm
SEBERANG PERAI – Seorang individu dikhuatiri lemas selepas dipercayai terjatuh dari Kilometer 5.8 Jambatan Sultan Abdul Halim Mu’adzam Shah atau lebih dikenali Jambatan Kedua dari Batu Kawan menghala ke Bayan Lepas di sini petang tadi.
Mangsa yang belum dikenal pasti identitinya itu dikatakan bertindak meninggalkan sebuah motosikal jenis Honda Wave Alpha di tepi tembok jambatan berkenaan.
Jurucakap bomba negeri berkata, pihaknya menerima panggilan kecemasan berhubung kejadian itu pada pukul 4.13 petang dan operasi mencari setakat pukul 7 malam ini belum menemui mangsa .
“Pihak pengurusan Jambatan Kedua Pulau Pinang memaklumkan terdapat sebuah motosikal ditinggalkan di atas jambatan dikhuatiri milik mangsa. Tindakan anggota adalah melakukan kerja-kerja mencari dan menyelamat di permukaan air serta dibantu pasukan polis Marin dan Maritim Malaysia (APMM),” katanya di sini.
Mana-mana individu yang mempunyai masalah kemurungan atau menghadapi tekanan boleh menghubungi Perkhidmatan Kesihatan Mental dan Sokongan Psikososial (MHPSS) di 03-29359935 atau 014-3223392 atau Talian Kasih 15999/WhatsApp Talian Kasih di 019-2615999. – KOSMO! ONLINE


Israel sekat laung azan di Masjid Al-Aqsa
Oleh KOSMO!

29 April 2023, 10:00 pm
BAITULMUQADDIS – Pihak berkuasa Israel pada Isnin lalu menghalang laungan azan isyak berkumandang di Masjid Al-Aqsa, Baitulmuqaddis dengan memutuskan kabel pembesar suara masjid dan memberi alasan bahawa penduduk Yahudi berdekatan sedang merayakan perayaan agama mereka, lapor portal berita Middle East Monitor.
Perkara itu berlaku ketika beberapa tokoh tempatan menyeru penduduk Palestin untuk menunaikan solat Maghrib dan Isyak di Dewan Solat Bab Al-Rahma Al-Aqsa dalam usaha melindunginya daripada serangan dan pencabulan tentera rejim Zionis dan peneroka haram Yahudi.
Buat kali kedua dalam tempoh dua hari, polis Israel menyerbu Dewan Solat Bab Al-Rahma pada pagi Isnin lalu dan mencabut pendawaian elektrik baharunya serta menghalang orang Islam daripada memasukinya.
Tindakan Israel melarang azan dilaungkan di Masjid Al-Aqsa telah berlaku beberapa kali dan sebagai contoh, pada 2019, polis melarang azan dikumandangkan di lokasi ketiga paling suci bagi umat Islam itu.
Selepas mengharamkan azan pada tahun itu, tentera Israel menyerang penduduk Palestin yang berkumpul di luar Bab Al-Shabat.
Polis Israel melarang umat Islam menunaikan solat Magrib dan menutup semua pintu masjid bagi menghalang orang ramai daripada mengerjakan solat. – Agensi


Berang kerap rosak, lelaki sewa keldai, pemain dram tarik kereta
Oleh KOSMO!

29 April 2023, 9:00 pm
NEW DELHI – Seorang lelaki di Udaipur, India menyewa dua ekor keldai untuk menarik keretanya yang rosak di tengah jalan, lapor laman berita Liputan 6.
Gelagat Raj Kumar Gayari menunda kereta berharga 2.06 juta rupee (RM112, 473) yang kerap rosak itu tular selepas dirakam dan dimuat naik di media sosial.
Menurut Raj, bapa saudaranya, Shankarlal telah membeli kereta baharu itu di kawasan Perindustrian Madri.
Kemarahan Raj memuncak apabila usaha menghubungi peniaga untuk menyelesaikan masalah kereta itu gagal.
Kereta itu telah dibawa ke pusat servis dua kali, tetapi pengedar tidak dapat membaiki kerosakannya.
Jelas Raj, kereta itu terpaksa ditolak berulang kali semasa acara keluarga yang diadakan dua hari sebelumnya.

Ketika kejadian, Raj menyewa dua ekor keldai dan seorang pemain dram untuk menarik keretanya ke pengedar kereta.
Kereta itu kemudian dipamerkan di bilik pameran dan Raj meminta kereta itu diganti baharu. – Agensi


Yew Sin-Ee Yi mara ke pentas final BAC
Oleh MUHAMMAD ZUHAILY BADLISHAH

29 April 2023, 9:43 pm
KUALA LUMPUR – Beregu lelaki profesional negara, Ong Yew Sin dan Teo Ee Yi meneruskan kecemerlangan apabila mengesahkan tempat ke pentas final Kejohanan Badminton Asia (BAC) 2023 di Dubai, Emiriyah Arab Bersatu (UAE).
Kejayaan pasangan No.8 dunia itu hadir selepas menang straight-set ke atas beregu di ranking keempat dunia dari Jepun, Takuro Hoki-Yugo Kobayashi 21-16, 26-24 pada aksi separuh akhir sebentar tadi.
Keputusan di Dewan Tertutup Sheikh Rashid Bin Hamdan itu merupakan kemenangan kedua Yew Sin-Ee Yi ke atas Hoki-Kobayashi dalam sembilan pertemuan antara mereka sejak kali pertama bertemu pada 2018.
Menanti Yew Sin-Ee Yi di pentas final esok adalah pemenang antara satu lagi aksi separuh akhir antara beregu India, Satwiksairaj Rankireddy-Chirag Shetty atau Lee Yang-Wang Chi-lin dari Taiwan.
Kali terakhir Malaysia menjadi juara beregu lelaki saingan BAC adalah pada edisi 2007 di Johor Bahru menerusi kejayaan Choong Tan Fook-Lee Wan Wah menewaskan rakan sepasukan, Koo Kien Keat-Tan Boon Heong 21-14, 11-21, 21-12.
SHEVON (kiri) dan Soon Huat tewas 11-21, 13-21 kepada Siwei-Yaqiong di separuh akhir BAC hari ini. – BADMINTON PHOTO
Bagaimanapun, hasrat satu lagi wakil negara di separuh akhir hari ini iaitu beregu campuran, Goh Soon Huat-Shevon Jemie Lai untuk mengikut jejak Yew Sin-Ee Yi tidak kesampaian.

Pasangan di ranking kelapan dunia itu tewas straight-set kepada beregu No.1 dunia dari China, Zheng Siwei-Huang Yaqiong 11-21, 13-21. – KOSMO! ONLINE


Penunggang motosikal maut dilanggar kenderaan masuk simpang
Oleh NOR AINNA HAMZAH

29 April 2023, 11:21 pm
KUALA PILAH – Seorang penunggang motosikal maut selepas dilanggar sebuah kenderaan yang masuk persimpangan secara tiba-tiba di kilometer sembilan, Jalan Kuala Pilah – Batu Kikir, di sini, petang tadi.
Dalam kejadian kira-kira pukul 6 petang itu, mangsa, Mohd Razif Idris, 37, disahkan meninggal dunia oleh pasukan paramedik di lokasi kejadian.
Ketua Polis Daerah Kuala Pilah, Superintendan Amran Mohd. Ghani berkata, kemalangan membabitkan dua buah kenderaan iaitu kereta jenis Toyota Vios dipandu seorang lelaki berusia 24 tahun dari arah Taman Jemapoh Indah menghala ke Taman Jemapoh Lama.
“Manakala motosikal jenis Modenas Kriss ditunggang oleh seorang lelaki berusia 37 tahun dari arah Felda Raja Alias menghala ke Melang.
“Apabila sampai di tempat kejadian, semasa motosikal sedang bergerak terus, tiba-tiba kereta telah masuk ke simpang kanan arah ke Taman Jemapoh Lama secara mengejut dan berlaku perlanggaran,” katanya dalam satu kenyataan hari ini.
Kata Amran, akibat perlanggaran tersebut, penunggang motosikal disahkan meninggal dunia di tempat kejadian oleh pegawai perubatan, manakala pemandu kenderaan tidak mengalami sebarang kecederaan.

Menurut beliau, mayat mangsa dibawa ke Jabatan Forensik Hospital Tuanku Ampuan Najihah (HTAN) di Kuala Pilah dan kes disiasat dibawah Seksyen 41(1) Akta Penangkutan Jalan 1987. – KOSMO! ONLINE


Perodua Alza hilang dijumpai terbakar dalam kebun getah
Oleh ROHANA MOHD. NAWI

29 April 2023, 8:34 pm
MACHANG – Sebuah kenderaan pelbagai guna (MPV) jenis Perodua Alza yang dilaporkan hilang di Pasir Puteh Ahad lalu ditemui terbakar di dalam kawasan kebun getah di Kampung Belukar, Pulai Chondong di sini semalam.
Kejadian itu disedari oleh penduduk kampung berkenaan kira-kira pukul 9.40 malam selepas melihat api dan kepulan asap dari kebun getah tersebut.
Ketua Polis Daerah Machang, Superintendan Mohd. Adli Mat Daud berkata, siasatan mendapati MPV terbabit dipercayai dibakar di tepi jalan ke kebun getah.
Menurutnya, pemeriksaan di lokasi kejadian tidak menemui sebarang bukti yang boleh dikaitkan dengan kejadian itu apabila kawasan berkenaan dipenuhi semak samun.
“Semakan terhadap MPV itu mendapati kenderaan terbabit dilaporkan hilang di Selising, Pasir Puteh pada Ahad lalu. Kehilangan kenderaan itu disiasat mengikut Seksyen 457/379A Kanun Keseksaan,” katanya dalam satu kenyataan hari ini.
Mohd.Adli memberitahu, pihaknya mendapat bantuan pasukan forensik dan bomba untuk melakukan pemeriksaan terhadap MPV itu dan kes disiasat mengikut Seksyen 435 Kanun Keseksaan kerana melakukan khianat dengan api. – KOSMO! ONLINE


Enam terselamat, pokok tumbang hempap tiga kereta
Oleh AZMI NORDIN

29 April 2023, 5:50 pm
KUALA LUMPUR – Enam individu terselamat selepas kereta dinaiki mereka terlibat insiden pokok tumbang di susur masuk Lebuh Raya Lingkaran Tengah (MRR2), Bandar Tasik Selatan, di sini, hari ini.
Pusat Gerakan Operasi Jabatan Bomba dan Penyelamat (JBPM) Kuala Lumpur dalam satu kenyataan berkata, pihaknya menerima panggilan kecemasan berhubungan kejadian itu pada pukul 3.19 petang tadi.
Menurut kenyataan itu, seramai lapan anggota serta sebuah jentera keluaran Balai Bomba Penyelamat ( BBP) Sungai Besi digerakkan ke lokasi kejadian.
“Setibanya di lokasi, didapati berlaku kejadian pokok tumbang menghempap tiga buah kereta jenis Perodua Alza, Perodua Myvi dan Proton Exora.
“Terdapat enam orang mangsa terdiri daripada tiga lelaki serta tiga wanita. Kesemua mangsa berada dalam keadaan yang selamat,” katanya dalam kenyataan hari ini.
Menurut kenyataan itu, anggota bomba bertindak melakukan kerja-kerja memotong, mengalihkan dan membersihkan pokok yang tumbang.

“Tugasan tersebut turut dibantu anggota Angkatan Pertahanan Awam (APM) dan Dewan Bandaraya Kuala Lumpur (DBKL).-KOSMO! ONLINE.


Rumah Terbuka Malaysia Madani bukan bermotif politik
Oleh NORLIDA AKMAR IDROS

29 April 2023, 5:44 pm
ALOR SETAR – Penganjuran Rumah Terbuka Malaysia Madani bersama Perdana Menteri, Datuk Seri Anwar Ibrahim tidak bermotif politik, sebaliknya menjadi platfom kerajaan untuk mendengar luahan rakyat secara terus.
Menteri Komunikasi dan Digital, Fahmi Fadzil berkata, program tersebut membolehkan pimpinan Kerajaan Perpaduan bertemu dan mendekati rakyat seterusnya mendengar masalah yang mereka hadapi.
“Itu adalah gaya Perdana Menteri kita dan setelah mendengar kegelisahan rakyat, saya pasti Perdana Menteri akan arahkan Kabinet untuk segera menyelesaikan masalah yang dihadapi rakyat di negeri-negeri yang beliau kunjungi,” katanya ketika ditemui pada rumah terbuka tersebut di sini hari ini.
Beliau berkata demikian ketika mengulas kenyataan pemantau pilihan raya, Bersih yang meminta undang-undang penggunaan sumber kerajaan diperketat ekoran kontroversi penganjuran rumah terbuka bersama Perdana Menteri itu yang didakwa berunsurkan politik.
Pengerusi Bersih, Thomas Fann dilaporkan berkata, penganjuran majlis berkenaan di enam negeri yang akan mengadakan Pilihan Raya Negeri (PRN) tidak lama lagi bukan satu kebetulan.
Fahmi bagaimanapun berkata, kerajaan terbuka mendengar pandangan semua pihak termasuk oleh Bersih.

Beliau pada masa sama berharap penganjuran rumah terbuka itu dapat mengeratkan lagi hubungan antara kerajaan negeri dengan Kerajaan Persekutuan.
“Saya lihat Perdana Menteri juga banyak luang masa, beliau tiba sejam awal ke lokasi untuk bertemu dengan semua yang hadir, pergi khemah ke khemah, meja ke meja untuk lihat sendiri dan itu memang gaya Perdana Menteri,” ujarnya.
Dalam pada itu, Menteri Dalam Negeri, Datuk Seri Saifuddin Nasution Ismail berkata, kehadiran Menteri Besar Kedah, Datuk Seri Muhammad Sanusi Md. Nor yang mengiringi Sultan Kedah dapat mengukuhkan lagi semangat ukhuwah dan muhibah walaupun berbeza fahaman politik.
Katanya, semangat itu menunjukkan kematangan pimpinan politik dengan mengenepikan sebarang sentimen yang boleh mengeruhkan hubungan sesama mereka. – KOSMO! ONLINE


Bayi lelaki ditemui ditinggalkan atas papan, dihurung kerengga
Oleh NORHAFIZAN ZULKIFLI

29 April 2023, 6:47 pm
KUANTAN –  Seorang bayi lelaki yang masih mempunyai kesan darah tanpa tali pusat ditemui dalam keadaan tidak berpakaian dan dihurung kerengga di bawah sebatang pokok berhampiran sebuah rumah di Kampung Peramu Tanjung Lumpur  di sini hari ini.
Saksi kejadian, Norhazilawati Nasron, 31, berkata, kejadian terbabit disedarinya selepas dia dimaklumkan oleh jirannya yang dikenali Mok Ti kira-kira pukul 12.30 tengah hari.
“Apabila keluar rumah saya nampak orang ramai dan dia (Mok Ti) sudah angkat, selamatkan dan selimutkan bayi dengan kain batik. Kami tidak sedar bila bayi ini ditinggalkan, tetapi  kesan darah sudah kering pada tangan, tali pusat juga sudah digunting.
“Saya lihat kerengga hinggap kepala bayi itu dan ada kesan gigitan pada badan. Tiada sebarang dokumen ditemui pada bayi berkenaan dan penduduk menghubungi polis,” katanya di sini hari ini.
Sementara itu, Ketua Polis Daerah Kuantan, Asisten Komisioner Wan Mohd Zahari Wan Busu berkata, bayi tersebut dibawa ke Hospital Tengku Ampuan Afzan (HTAA) Kuantan untuk mendapatkan rawatan dan berada dalam keadaan stabil.
Menurut beliau, bedasarkan pemeriksaan, doktor menganggarkan bayi tersebut dilahirkan kurang tiga jam sebelum ia ditemui oleh orang awam.

“Siasatan mendapati terdapat kamera litar tertutup (CCTV) di kilang Ocean Fresh Seafood Peramu Kuantan, tetapi CCTV tidak menghala ke tempat bayi lelaki yang dijumpai.
“Siasatan lanjut mendapati berkemungkinan suspek telah melahirkan bayi di lokasi lain dan bertindak menyembunyikan kelahiran dengan membuang bayi tersebut di tempat kejadian pada awal pagi,” katanya. – KOSMO! ONLINE


Polis cekup warga Australia ludah imam
Oleh KOSMO!

29 April 2023, 7:00 pm
JAKARTA – Seorang warga Australia yang marah dan meludah imam sebuah masjid di Bandung akhirnya ditangkap polis di Lapangan Terbang Soekarno-Hatta, Jakarta ketika hendak menaiki penerbangan pulang ke negaranya hari ini, lapor portal berita Tribunnews.com.
Ketua Polis Bandung, Budi Sartono berkata, suspek diberkas kurang 24 jam selepas melakukan perbuatan tersebut.
“Alhamdulillah, kami dapat bantuan ketua imigresen Soekarno Hatta. Ternyata sudah mahu berangkat ke negaranya sehingga kami berkoordinasi untuk melakukan penangguhan sementara yang bersangkutan agar dia ditahan terlebih dahulu untuk memberi keterangan,” kata Budi hari ini.
Menurutnya, tidak lama selepas video warga asing itu meludah seorang imam masjid menjadi tular, pemburuan suspek bermula pada pukul 1 pagi (waktu tempatan) tadi dan akhirnya pihak berkuasa berjaya menahannya di lapangan terbang tersebut.
Semalam Imam Masjid Al-Muhajir, M Basri Anwar di Bandung diludah pada mukanya oleh seorang warga Australia selepas dia berasa terganggu dengan bacaan ayat suci al-Quran yang dibacakan dan berkumandang melalui pembesar suara. – Agensi


Lelaki baling duit raya dari atas bangunan
Oleh KOSMO!

29 April 2023, 6:30 pm
KAHERAH, Mesir – Seorang lelaki di Mesir tular selepas mengagihkan duit raya dengan cara melemparnya dari tingkap dua sebuah pejabat, lapor laman berita Liputan 6 kelmarin.
Video yang dirakam pada 22 April lalu itu dimuat naik dalam akaun TikTok @ahmedelmamor11.
Lelaki itu muncul di tingkap tingkat dua bangunan pejabatnya dan melemparkan wang kepada orang ramai.
Orang ramai yang berkumpul di bawah bangunan itu berpusu-pusu menangkap wang tersebut.
Mereka kelihatan teruja ketika wang itu jatuh ke tanah. Sesekali terdengar mereka menjerit ‘Hasan ya Hasan’.
Cara lelaki itu mengagihkan duit raya menarik perhatian di media sosial. – Agensi


Bapa kepada lebih 550 anak dilarang derma air mani
Oleh KOSMO!

29 April 2023, 5:36 pm
AMSTERDAM, Belanda – Seorang lelaki Belanda yang disyaki mempunyai lebih 550 anak di seluruh dunia melalui pendermaan sperma diarah oleh sebuah mahkamah supaya menghentikan aktivitinya, lapor portal berita Perbadanan Penyiaran Britain (BBC) semalam.
Lelaki bernama Jonathan dan berusia 41 tahun itu boleh didenda lebih €100,000 (RM496,327) jika ingkar.
Dia pernah dilarang menderma sperma kepada sebuah klinik kesuburan di Belanda pada 2017 selepas diketahui mempunyai lebih 100 anak.
Namun, Jonathan berdegil dan menderma spermanya ke luar negara menerusi perkhidmatan online.
Sebuah mahkamah di The Hague memerintahkan Jonathan supaya menyediakan senarai semua klinik yang menggunakan khidmatnya. Semua sperma lelaki itu juga diarah dimusnahkan, manakala dia dikatakan telah memperdayakan ratusan wanita.
Garis panduan klinikal Belanda menyatakan bahawa penderma tidak seharusnya menjadi bapa kepada lebih 25 anak tetapi hakim mahkamah tersebut berkata, Jonathan memiliki antara 550 dan 600 orang anak sejak dia mula menderma sperma pada 2007.

Dia dihadapkan ke mahkamah selepas sebuah yayasan melindungi hak kanak-kanak dan ibu kepada salah seorang kanak-kanak yang didakwa hasil daripada  pendermaan spermanya mengemukakan pendakwaan.
Lebih 100 anak lelakinya dilahirkan di klinik Belanda, manakala baki yang lain dilakukannya secara peribadi.
Dia  juga menderma kepada sebuah klinik Denmark yang kemudian menghantar air maninya ke alamat di pelbagai negara. – Agensi


FAM nafi berhutang dengan JDT
Oleh KOSMO

29 April 2023, 6:06 pm
PRESIDEN Persatuan Bolasepak Malaysia (FAM), Datuk Hamidin Mohd Amin merasakan hutang yang didakwa pemilik Johor Darul Ta’zim (JDT), Tunku Ismail Sultan Ibrahim mungkin lebih menjurus kepada hadiah kemenangan yang berada di bawah tanggungjawab Liga Bolasepak Malaysia (MFL).
Bagaimanapun, Hamidin menjelaskan beliau yakin bayaran hadiah kemenangan sudah dilakukan secara berperingkat dan MFL pasti memiliki data tentang bayaran berkenaan.
“Tidak ada, saya tidak pasti ada hutang atau tidak. Saya rasa mungkin MFL kerana ia hadiah kemenangan belum dilunaskan, tetapi saya rasa ia hampir dilunaskan.
“Dengan FAM tidak ada. Dengan MFL mungkin lewat (pembayaran) hadiah kemenangan,” katanya pada Majlis Rumah Terbuka Aidilfitri di kediamannya.
Menerusi laporan media tempatan sebelum ini, Tunku Ismail berharap denda ekoran aktiviti pembakaran suar di Stadium Sultan Ibrahim selepas perlawanan dapat ditolak daripada hutang lama FAM.
Insiden membakar suar selepas perlawanan dianggap melanggar peraturan Artikel 70.1 Kod Tataterbit FAM yang melarang penyokong membawa masuk barang larangan ke dalam stadium. – KOSMO! ONLINE


Fadlan Hazim tunang dengan wanita Kazakhstan, diuji jalan atas paku
Oleh MOHD. HAIKAL ISA

29 April 2023, 6:10 pm
SHAH ALAM – Pelakon Fadlan Hazim mengesahkan sudah mengikat tali pertunangan dengan seorang wanita asal Kazakhstan 1 Oktober tahun lalu.
Fadlan atau nama sebenarnya, Fadlan Hazim Anuwar berkata, wanita bernama Aiya Mukhamedsalova, 29, itu akan dinikahinya hujung tahun ini kalau tiada aral melintang.
“Saya bertemu keluarga Aiya Oktober tahun lalu dan kami dah bertunang. Alhamdulillah, proses pertunangan berjalan lancar.
“Bukanlah bermaksud nak sorokkan pertunangan, cuma saya tidak mahu terlalu berkongsi. Takut tak jadi nanti saya yang kena jawab.
“Saya cuma nak ceritakan yang budaya dan adat orang Kazakhstan sangat berbeza dengan kita namun itu tidak menjadi masalah untuk dua jiwa bersatu,” katanya kepada Kosmo! Online usai pembukaan cawangan baharu Elitez MMA & kejohanan Elitez Fight Night 5, di sini, hari ini.
Kata pelakon filem Sangkar itu, sebelum mengikat tali pertunangan, dia diuji dengan bermacam-macam perkara termasuk ujian ‘kelakian’  aneh demi membuktikan dirinya cocok untuk bersama dengan wanita terbabit.
FADLAN HAZIM ditemui media usai majlis pembukaan cawangan baharu Elitez MMA & kejohanan Elitez Fight Night 5, di sini, hari ini. – SADDAM YUSOF.
“Saya pun tak tahu kena lalu ujian tersebut. Tunang pun tidak beritahu akan hal itu. Cuba dia minta lakukan sahaja apa yang disuruh.

“Antara yang perlu saya lakukan adalab berjalan atas paku, menunggang kuda dan minum susu kuda.
“Saya juga dibawa mendaki gunung dalam keadaan suhu yang amat sejuk. Bayangkan saya perlu mendaki gunung tanpa memakai baju tebal,” ceritanya.
Di sebalik semua cabaran itu, Fadlan, 31, juga bersyukur kerana dapat mengenali budaya asing yang bakal menjadi sebahagian hidupnya.
Bercakap tentang perancangan mendirikan rumah tangga, aktor itu bagaimanapun belum menetapkan sebarang tarikh namun majlis dijangka akan diadakan hujung tahun ini.
“Belum ada tarikh yang pasti lagi. Sekarang ini tengah menguruskan dokumen sebab berkahwin dengan orang luar negara.
“Bagi saya dah sampai masa untuk berkahwin. Semua kawan-kawan sudah beristeri dan usia saya pun semakin meningkat,” ujarnya. – KOSMO! ONLINE


Bekas model Playboy kini pemandu teksi Uber
Oleh KOSMO!

29 April 2023, 8:00 pm
CINCINNATI, Ohio – Seorang bekas model majalah dewasa Playboy, Nannette Hammond Loschiavo bertukar kerjaya sebagai pemandu teksi Uber sejak Jumaat minggu lalu selepas bercerai dengan suaminya yang kaya-raya, lapor portal berita Daily Star.
Nannette yang pernah membelanjakan AS$439,915 (RM1.9 juta) bagi menjalani pembedahan plastik untuk cantik seperti anak patung Barbie tidak lagi hidup semewah dahulu, namun dia kini menjadi pemandu teksi Uber paling glamor.
Wanita itu memandu teksi di Cincinnati, Ohio menggunakan kereta Tesla yang disediakan oleh syarikat Uber secara sewaan.
Wanita itu memberitahu Daily Star: “Saya hanya bertahan dan bekerja dengan Uber sekarang. Saya sudah lama memikirkannya kerana sudah lebih setahun saya tidak mempunyai kenderaan untuk dipandu kerana dia (bekas suami) merampas semua kereta saya.
“Saya suka memandu dan beritahu ini (menjadi pemandu teksi Uber) menyeronokkan. Semua orang yang saya jemput berkata perkara yang sama. Mereka tidak pernah melihat pemandu Uber yang sensasi.”
Menurutnya, perkara yang paling kelakar adalah apabila dia tiba untuk mengambil pelanggan mereka terkejut dan tidak menyangka Uber memiliki pemandu yang begitu cantik. – Agensi


Pertimbang beri Rumah Selangorku kepada penduduk Kampung Koskan Tambahan
Oleh MOHAMAD NAUFAL MOHAMAD IDRIS

29 April 2023, 7:08 pm
SHAH ALAM – Kerajaan negeri mempertimbangkan memberi Rumah Selangorku kepada penduduk Kampung Koskan Tambahan, Serendah di Batang Kali yang diminta untuk mengosongkan kawasan tersebut pada 2 Mei ini.
Menteri Besar Selangor, Datuk Seri Amirudin Shari berkata, pertimbangan tersebut dibuat kerajaan negeri kerana prihatin dengan nasib yang bakal dialami oleh penduduk terlibat yang tinggal di kawasan rizab sungai.
“(Berapa yang akan dapat rumah itu) kena ikut fakta (dan maklumat yang diperoleh oleh wakil pihak kerajaan negeri). Kerajaan negeri juga bersedia menjadi perantara kepada penduduk dan wakil syarikat supaya masalah ini dapat diselesaikan dengan baik,” katanya selepas menghadiri Rumah Terbuka Aidilfitri Parlimen Shah Alam di Pusat Konvensyen Majlis Bandaraya Shah Alam (MBSA) di sini, hari ini.
Kosmo! kelmarin melaporkan kemeriahan syawal bagi lebih 60 penduduk Kampung Koskan Tambahan, Serendah di Batang Kali terjejas apabila menerima notis pengusiran sehari sebelum dan pagi Hari Raya Aidilfitri lalu.
Amirudin menjelaskan, kerajaan negeri tidak pernah memberi geran tanah seperti didakwa penduduk dan kerajaan negeri telah menetapkan dasar jelas iaitu kawasan rizab sungai tidak boleh diberi kepada sesiapa kerana kawasan tersebut adalah kawasan yang akan dibina tebatan banjir.
“Manakala sebahagian lagi kawasan dimaksudkan mereka adalah tanah milik persendirian dengan tanah itu telah dimiliki sejak tahun 1892. Sebelum ini pun, syarikat berkenaan telah menawarkan pakej penyelesaian dan ada sebahagian penduduk telah menerimanya,” katanya. -KOSMO! ONLINE


Projek tambak laut mula antara Ogos hingga Oktober tahun ini
Oleh SITI NUR MAS ERAH AMRAN

29 April 2023, 4:32 pm
SEBERANG PERAI – Kerja pembinaan projek tambakan laut selatan (PSR) atau kini dikenali sebagai Penang South Island (PSI) hanya akan dimulakan selepas Pelan Pengurusan Alam Sekitar (EMP) diluluskan Jabatan Alam Sekitar (JAS).
Ketua Menteri Pulau Pinang, Chow Kon Yeow bagaimanapun menjangkakan, kelulusan EMP tidak akan mengambil masa yang lama sekali gus membolehkan projek berkenaan dimulakan pada suku ketiga tahun ini.
“Kelulusan EMP dijangka tidak akan mengambil masa panjang seperti kelulusan penilaian kesan alam sekitar (EIA) dan ianya diuruskan oleh peringkat negeri.
“Mengikut amalan biasa, ia boleh diluluskan dalam masa mungkin dua bulan, dijangka boleh lah (lulus) sebab setiap agensi pun ada petunjuk prestasi utama (KPI) KPI yang perlu dipatuhi.
“Dalam peringkat ini, jika JAS merasakan EMP yang bakal kita kemukakan masih tidak lengkap, mereka boleh beri maklum balas dan kita akan semak dan tambah baik,” katanya selepas menghadiri Majlis Santai Aidilfitri Parlimen Batu Kawan dan Kadun Bukit Tambun di Taman Tangling.
Semalam, media melaporkan EIA bagi projek PSI akhirnya diluluskan JAS dengan 71 syarat yang perlu dipatuhi menerusi surat kepada kerajaan Pulau Pinang bertarikh 11 April lalu.

Mengulas lanjut, beliau berkata, kerajaan negeri komited untuk memastikan kesemua syarat yang ditetapkan dipatuhi bagi melancarkan proses kelulusan EMP.
“Kita akan minta pakar kaji bagaimana kita nak tunaikan kerana 71 syarat itu sebenarnya bukan perkara baru dan telah pun dirundingkan di peringkat teknikal, tetapi kita akan muktamadkan bagi memastikan proses kelulusan EMP lancar,” jelasnya.
Projek PSI merupakan projek seluas hampir 17 kilometer persegi membabitkan pembangunan tiga pulau buatan berkeluasan 1,700 hektar di perairan Permatang Damar Laut berdekatan Bayan Lepas.
Bagaimanapun, projek PSI itu mendapat bantahan daripada komuniti nelayan dan pertubuhan bukan kerajaan (NGO) alam sekitar di negeri ini kerana didakwa akan merosakkan ekosistem laut di perairan berkenaan. – KOSMO! ONLINE


30,000 hadir sambutan Aidilfitri MB, Kerajaan Negeri Perlis
Oleh SYED AZLAN SAYID HIZAR

29 April 2023, 4:19 pm
KANGAR – Kira-kira 30,000 tetamu hadir memeriahkan sambutan Majlis Aidilfitri Menteri Besar Perlis dan kerajaan negeri yang diadakan dalam suasana cukup harmoni di sini hari ini.
Lebih menarik, sebanyak 36 agensi kerajaan negeri dan Persekutuan turut sama mendirikan reruai dan menyediakan juadah istimewa buat rakyat Perlis yang hadir.
Pemangku Raja Perlis, Tuanku Syed Faizuddin Putra Jamalullail dan Raja Puan Muda Perlis, Tuanku Hajah Lailatul Shahreen Akashah Khalil berkenaan berangkat ke majlis tersebut.
Kehadiran baginda berdua menyerikan lagi majlis yang turut dihadiri Ketua Setiausaha Kementerian Perdagangan Dalam Negeri dan Kos Sara Hidup, Datuk Azman Yusof dan Ketua Setiausaha Kementerian Kerja Raya, Datuk Seri Hasnol Zam Zam Ahmad.
Menteri Besar Perlis, Mohd. Shukri Ramli berkata, pihaknya sangat teruja dengan komitmen hebat daripada semua pihak terlibat menjayakan majlis tersebut.
“Saya ucapkan jutaan terima kasih dan tahniah kepada semua agensi kerajaan negeri dan Persekutuan yang sejak beberapa hari lepas telah turun padang untuk persiapan majlis ini,” katanya. – KOSMO! ONLINE


PRN: PH P. Pinang muktamad agihan kerusi petang ini
Oleh SITI NUR MAS ERAH AMRAN

29 April 2023, 4:53 pm
SEBERANG PERAI – Pakatan Harapan (PH) Pulau Pinang akan mengadakan mesyuarat petang ini bagi memuktamadkan pengagihan kerusi pada Pilihan Raya Negeri (PRN) akan datang.
Pengerusinya, Chow Kon Yeow berkata, perbincangan mengenai perkara itu menjadi agenda utama sebelum satu mesyuarat bersama Barisan Nasional (BN) akan diadakan pada minggu depan.
“Kita akan adakan mesyuarat petang ini untuk saya memuktamadkan keputusan bagi PH sebelum ia dibawa untuk rundingan dengan BN dan UMNO.
“Muktamad dari segi apa kita mahu tanding dan apa yang masih boleh rundinglah dengan mereka (BN),” katanya ketika menghadiri Majlis Santai Aidilfitri Parlimen Batu Kawan dan Kadun Bukit Tambun di Taman Tangling, di sini hari ini.
Mengulas mengenai kenyataan Pengerusi MCA, Datuk Tan Teik Cheng yang mahu rundingan agihan kerusi antara PH dan BN bagi PRN Pulau Pinang mesti melibatkan semua parti komponen BN, Kon Yeow berkata, isu itu perlu diuruskan oleh BN.
“Hari ini (mesyuarat) PH saja, selepas itu baru dengan BN dan UMNO. Daripada senarai yang dikemukakan rombongan UMNO, ada pemimpin BN juga lah. Hal itu perlu diuruskan BN,” katanya. – KOSMO! ONLINE


Kanak-kanak 4 tahun mati disyaki didera ibu, bapa tiri
Oleh MOHAMAD FAIZAL HASHIM

29 April 2023, 4:12 pm
JOHOR BAHRU – Polis menahan sepasang suami isteri yang disyaki mendera anak lelaki mereka sehingga mati di kediaman mereka di Jalan Aman, Skudai, sini semalam.
Dalam kejadian itu, mangsa berusia empat tahun disahkan meninggal dunia pada pukul 8.20 pagi selepas dikejarkan ke Hospital Sultanah Aminah (HSA) di sini, bagi mendapatkan rawatan.
Ketua Polis Daerah Iskandar Puteri, Asisten Komisioner Rahmat Ariffin berkata, susulan kematian kanak-kanak itu, pihaknya membuat tangkapan terhadap ibu kandung mangsa serta suaminya yang berusia 20-an di kediaman mereka.
“Hasil siasatan mendapati kanak-kanak lelaki itu maut dengan kesan kecederaan di bahagian kepala, belakang telinga, perut dan kaki.
“Ibu kandung mangsa serta suaminya mengaku terlibat dalam kes tersebut ditangkap. Kita percaya mereka mendera mangsa dengan menggunakan tangan dan penyangkut baju,” katanya dalam kenyataan hari ini.
Susulan itu, polis turut merampas telefon bimbit milik mangsa dan beberapa peralatan lain yang dipercayai digunakan untuk mendera suspek.

Rahmat berkata, hasil pemeriksaan mendapati bapa tiri kepada mangsa yang bekerja sebagai pengawal keselamatan mempunyai satu rekod jenayah lampau melibatkan kes jenayah.
“Sementara itu, ibu kandung mangsa tidak bekerja dan sedang hamil dua bulan selain mempunyai seorang anak lelaki berusia enam bulan.
“Kedua-dua suspek telah direman di Mahkamah Johor Bahru dan tempoh reman bagi suspek lelaki selama tujuh hari bermula hari ini hingga Jumaat ini manakala suspek wanita direman selama dua hari sehingga esok,” ujarnya.
Tambahnya, kes disiasat di bawah Seksyen 31(1)(a) Akta Kanak-kanak 2001 dan masih dalam siasatan untuk mengesan saksi dan bukti-bukti lain. – KOSMO! ONLINE


Hari ini hari aman – Sanusi
Oleh NORLIDA AKMAR IDROS

29 April 2023, 3:23 pm
ALOR SETAR – “Hari ini hari aman”. Demikian reaksi ringkas Menteri Besar Kedah, Datuk Seri Muhammad Sanusi Md. Nor apabila ditanya tentang penganjuran Rumah Terbuka Malaysia Madani di sebuah hotel, di sini hari ini.
Muhammad Sanusi yang mengenakan baju Melayu warna ungu hadir pada rumah terbuka tersebut bagi mengiringi Sultan Kedah, Sultan Sallehuddin Sultan Badlishah.
Keberangkatan tiba Sultan Sallehuddin disambut Perdana Menteri, Datuk Seri Anwar Ibrahim.
Muhammad Sanusi yang merupakan Pengerusi Perikatan Nasional (PN) Kedah dilihat ceria berbual dan bersalaman dengan Perdana Menteri serta kepimpinan tertinggi kerajaan Persekutuan.
Kehadiran beliau mencuri tumpuan selepas menyifatkan penganjuran rumah terbuka tersebut di Kedah dan lima negeri lain sebagai program kempen Pilihan Raya Negeri (PRN) dan tidak wajar diadakan kerana melibatkan kos tinggi sedangkan kerajaan Persekutuan menguar-uarkan langkah penjimatan.
Majlis Rumah Terbuka Malaysia Madani itu menjadi polemik perseteruan terbaharu antara Muhammad Sanusi dan Kerajaan Persekutuan selepas isu Pameran Antarabangsa Maritim dan Aeroangkasa Langkawi 2023 dan Majlis Kewangan Negara. – KOSMO! ONLINE


Azeem bakal diuji dua bintang pecut Asia
Oleh MUHAMMAD ZUHAILY BADLISHAH

29 April 2023, 5:08 pm
PETALING JAYA – Bintang pecut olahraga negara, Muhammad Azeem Mohd. Fahmi kini mempunyai peluang terbaik untuk merakam catatan terbaik bagi menghampiri rekod 100 meter (m) kebangsaan miliknya iaitu 10.09 saat (s).
Ia selepas Azeem yang mewakili Universiti Auburn, dijadualkan turun menghadapi perlumbaan 100m keduanya di bumi Amerika Syarikat iaitu East Coast Relays di Jacksonville, Florida awal pagi ini.
Berdasarkan senarai peserta, Azeem bakal berentap dalam saringan sama dengan atlet-atlet yang memiliki catatan masa menarik terutama dua bintang pecut Asia iaitu Abdul Hakim Sani Brown (Jepun) dan Xie Zhenye (China).
Kedua-dua pelari itu sudah berjaya merekodkan catatan masa bawah 10s apabila masing-masing mempunyai rekod 100m terbaik iaitu 9.97s.
Selain itu, enam lagi atlet bakal dihadapi Azeem ialah Cejhae Greene dengan masa 100m terbaik adalah 10s, Michael Campbell (10.07s), Eric Harrison (10.08s), Tajay Gayle (10.13s), Kristopher Brown (10.36s) dan Jermaine Dyges (10.36s).
Situasi itu dilihat mampu membantu untuk ‘menolak’ Azeem berlari dengan lebih pantas dan tidak mustahil memecahkan rekod kebangsaan miliknya dengan catatan masa bawah 10s.

Sekiranya berjaya, ia pastinya menjadi hadiah hari lahir terbaik buat atlet dari Teluk Intan, Perak itu yang menyambut ulang tahun kelahiran ke-19 hari ini.
Sebagai rekod, perlumbaan 100m pertama Azeem tahun ini berakhir dengan catatan masa 10.32s ketika menjuarai saingan FSU Relays di Tallahassee, Florida pada 24 Mac lalu. – KOSMO! ONLINE


Penyamun larikan peti wang kedai diburu
Oleh ISKANDAR SHAH MOHAMED

29 April 2023, 3:33 pm
KLANG – Polis memburu dua penjenayah bermotosikal yang tular menyamun dengan parang dan melarikan peti duit sebuah kedai di Jalan Raja Mokhtar, Kapar di sini, Rabu lalu.
Kejadian kira-kira pukul 9.30 malam itu berlaku ketika beberapa pekerja premis berkenaan mahu menutup operasi harian perniagaan.
Ketua Polis Daerah Klang Utara, Asisten Komisioner S. Vijaya Rao berkata, siasatan awal mendapati dua suspek menunggang motosikal jenis Modenas Dinamik.
“Suspek yang bersenjatakan sebilah parang kemudian memasuki kedai itu dan melarikan peti duit yang berada di kaunter bayaran.
“Selain wang berjumlah lebih RM2,000, telefon bimbit milik pekerja premis turut disamun penjenayah tersebut,” katanya dalam kenyataan hari ini.
Beliau menjelaskan, pihaknya masih menjalankan siasatan lanjut termasuk mempergiatkan usaha mengesan suspek dan kes disiasat mengikut Seksyen 395/397 Kanun Keseksaan

Tambah beliau, orang ramai yang mempunyai maklumat mengenai kejadian diminta menghubungi Pegawai Penyiasat, Inspektor Mohd. Fazlan Rezza Mazlan di talian 011-10561017 atau Ibu Pejabat Polis Daerah (IPD) Klang Utara (03-32912222) dan balai polis berdekatan. – KOSMO!ONLINE


Perlis hasilkan 2,143 tan metrik harumanis tahun ini
Oleh SYED AZLAN SAYED HIZAR

29 April 2023, 5:23 pm
KANGAR – Jabatan Pertanian Perlis menyasarkan pengeluaran sebanyak 2,143 metrik tan mangga harumanis bernilai RM53.5 juta tahun ini melibatkan tanaman seluas 1,695.59 hektar dan 2,602 penanam.
Pengarahnya, Mohd. Hafizuddin Othman berkata, keluasan berhasil bagi pengeluaran hasil pertanian mangga pada musim ini pula dijangkakan seluas 1,568.98 hektar.
“Menerusi pemantauan jabatan, pengeluaran bunga harumanis bagi musim ini adalah tinggi iaitu kira-kira 92.5 peratus merangkumi keluasan 1,451.31 hektar yang mana pokok-pokok tidak berbunga pada musim lalu mengeluarkan bunga pada musim ini,” katanya kepada pemberita pada sidang akhbar di Festival Mangga Harumanis Perlis 2023 di Dewan 2020, di sini hari ini.
Pemangku Raja Perlis, Tuanku Syed Faizuddin Putra Jamalullail dan Raja Puan Muda Perlis, Tuanku Hajah Lailatul Shahreen Akashah Khalil berkenan melancarkan festival tersebut yang bermula hari ini hingga Jun depan.
Mohd. Hafizuddin, walaupun peratusan pokok mengeluarkan bunga tinggi, namun kadar bunga yang menjadi putik buah berkurangan disebabkan beberapa faktor seperti cuaca, suhu dan pengurusan ladang dengan hanya 1,070 hektar keluasan berhasil.
Mengulas mengenai harga jualan, Mohd. Hafizuddin berkata, Jabatan Pertanian negeri menetapkan kadar jualan antara RM25 hingga RM45 sekilogram mengikut gred Premium A, gred B dan C.

“Bagaimanapun dalam pasaran luar dari Perlis, ia mampu mencecah harga RM65 sekilogram bagi gred Premium A kerana masih terdapat permintaan tinggi dalam segmen tersebut.
“Bagi hasil harumanis yang dieksport pula, Jabatan Pertanian tidak mengeksport hasil pertanian itu pada tahun ini, namun terdapat syarikat persendirian yang menghantar mangga itu ke Hong Kong dan Singapura,” jelasnya.
Pada 2022, kuantiti pengeluaran harumanis adalah 1429.30 metrik tan dengan nilai pengeluaran sebanyak RM32.9 juta manakala luas tanaman berhasil 1189.23 hektar dengan jumlah petani seramai 2,682 orang. – KOSMO! ONLINE


Hujan lebat hampir seluruh negara petang ini
Oleh KOSMO!

29 April 2023, 4:02 pm
PETALING JAYA – Jabatan Meteorologi Malaysia (MetMalaysia) menjangkakan hujan lebat dan ribut petir melanda hampir seluruh negara sehingga pukul 6 petang ini.
MetMalaysia menerusi Facebook berkata, hujan lebat dan ribut perit diramal melanda seluruh Perlis, Selangor, Melaka, Kuala Lumpur dan Putrajaya.
“Kedah di Langkawi, Kubang Pasu, Pokok Sena, Padang Terap, Pendang, Sik, Baling, Kulim dan Bandar Baharu; Pulau Pinang di Seberang Perai Utara, Seberang Perai Tengah dan Seberang Perai Selatan; Perak di Hulu Perak, Kuala Kangsar, Kinta, Perak Tengah, Kampar, Hilir Perak, Batang Padang serta Muallim.
“Turut mengalami cuaca sama ialah Kelantan di Pasir Mas, Jeli, Tanah Merah, Machang dan Kuala Krai; Terengganu di Besut, Dungun dan Kemaman , manakala Pahang di Jerantut, Maran, Kuantan, Pekan dan Rompin,” kata kenyataan tersebut.
Sementara itu, di Negeri Sembilan hujan lebat dijangka di Jelebu, Seremban, Port Dickson, Kuala Pilah dan Rembau, manakala Johor di Segamat, Batu Pahat, Kluang, Mersing, Pontian, Kulai, Kota Tinggi dan Johor Bahru.
“Sarawak turut diramalkan menerima hujan lebat di Kuching, Serian, Samarahan, Betong, Sarikei (Sarikei dan Meradong) dan Mukah (Tanjung Manis, Daro, Matu dan Dalat).

“Di Sabah pula merangkumi Pedalaman (Beaufort dan Tambunan), Pantai Barat, Tawau (Tawau, Kunak dan Lahad Datu), Sandakan (Beluran) dan Kudat (Kota Marudu),” kata kenyataan itu. –  KOSMO! ONLINE


Ainaa ke final dengan raket patah
Oleh MUHAMMAD ZUHAILY BADLISHAH

29 April 2023, 3:51 pm
PETALING JAYA – Pemain skuasy wanita negara, Noor Ainaa Amani Ampandi masih berjaya mengesahkan tempat ke final RC Pro Series 2023 biarpun raketnya patah di peringkat separuh akhir awal pagi tadi.
Situasi itu tidak menjejaskan rentak Ainaa, 21, apabila mencatat kemenangan 3-1 ke atas lawan dari Mesir, Haya Ali dengan keputusan 11-9, 11-8, 12-14, 11-9 pada aksi di St. Louis, Amerika Syarikat itu.
Pemain di ranking ke-69 dunia itu mengambil risiko untuk meneruskan perlawanan dengan menggunakan raket patah tersebut kerana tidak mahu menjejaskan momentum permainannya.
“Saya ada beberapa raket lain tetapi risau takut (momentum perlawanan) jadi sebaliknya. Jadi saya teruskan guna dan Alhamdulillah tak jejas permainan.
“Harapan saya di final esok hanya mahu menang dan dalam masa sama mahu menikmati permainan skuasy yang terbaik. Saya tak letakkan tekanan yang tinggi kepada diri sendiri,” katanya ketika dihubungi Kosmo! hari ini.
Ainaa akan turun ke perlawanan akhir pada pukul 1 pagi esok menentang pilihan keempat kejohanan dari Mesir, Salma Eltayeb yang berada di ranking ke-59 dunia.

Pemain berusia 19 tahun itu mara ke final selepas menewaskan rakan senegaranya yang merupakan pilihan kedua kejohanan, Kenzy Ayman 11-6, 6-11, 11-9, 11-9. – KOSMO! ONLINE


[VIDEO] Gempar buaya muncul di Pantai Teluk Mak Nik
Oleh NIK NUR IZZATUL HAZWANI NIK ADNAN

29 April 2023, 2:23 pm
KEMAMAN – Pengunjung Pantai Teluk Mak Nik, Geliga di sini gempar dengan kemunculan seekor buaya yang dilihat berenang di sekitar pesisir pantai tersebut, kelmarin.
Kelibat reptilia dianggarkan berukuran lebih dua meter itu sempat dirakam orang ramai termasuk sekumpulan pemancing yang berada di tepi pantai berkenaan pada pukul 1 tengah hari.
Salah seorang pengunjung, Mohd. Arif Ismail, 41, dari Bukit Kuang di sini mendakwa ternampak kelibat buaya tersebut sewaktu sedang memancing bersama tiga lagi rakannya.
Dia yang biasa memancing di pantai itu sejak empat tahun lalu mendakwa buaya tersebut berenang sedekat 50 meter dari lokasi mereka berdiri.
“Mula-mula kami ingatkan objek tersebut cuma tunggul kayu namun apabila diamati ia sebenarnya seekor buaya yang sedang berenang,” dakwanya ketika dihubungi Kosmo! di sini hari ini.
Terdahulu, video berdurasi 0.59 saat memaparkan buaya tersebut sedang berenang sempat dirakam Mohd Arif sebelum tular di media sosial.

Mohd. Arif amat terkejut kerana pertama kali menyaksikan kelibat buaya di kawasan pantai.
Dia juga percaya buaya sama dilihat pengunjung Pantai Kuala Kemaman kira-kira empat kilometer dari Pantai Teluk Mak Nik pada petang hari sama. – KOSMO! ONLINE


PM arah pemasangan ‘billboard’ Malaysia Madani baharu dihentikan
Oleh NORLIDA AKMAR IDROS

29 April 2023, 3:11 pm
ALOR SETAR – Perdana Menteri, Datuk Seri Anwar Ibrahim mengarahkan supaya tiada lagi pemasangan papan iklan Malaysia Madani yang baharu selepas ini kerana ia tidak menunjukkan pendirian sebagai sebuah Kerajaan Madani.
Katanya, beliau tidak mahu dana kerajaan digunakan untuk membuat papan iklan yang besar seperti itu.
“Dalam perjalanan ke Alor Setar, semalam saya diberitahu tentang ‘billboard’ Anwar dan Madani itu di seluruh negara. Ia tidak dapat persetujuan atau kelulusan daripada saya yang mana saya dah beritahu tak perlu kita belanja untuk (perkara seperti) ini.
“Ia dijawab jabatan berkenaan bahawa peruntukan digunakan adalah peruntukan lama dan oleh kerana pertukaran Perdana Menteri dan kerajaan ia (peruntukan) akan dipindahkan. Saya faham tetapi saya fikir peruntukan itu boleh digunakan untuk yang lain,” katanya ketika ditemui di Rumah Terbuka Malaysia Madani di sebuah hotel, di sini hari ini.
Menurut Anwar, semua papan iklan Malaysia Madani yang sedia ada bagaimanapun boleh dikekalkan.
“Saya tak mahu ia (papan iklan baharu) diteruskan kerana ini tak menunjukkan pendirian Kerajaan Madani. Pegawai-pegawai terlibat itu saya rasakan mereka hanya meneruskan dasar sedia ada, jadi saya tak salahkan.

“Kebetulan kerana saya tak dimaklumkan, jadi saya tak boleh beri keputusan. Sekarang bila sudah dimaklumkan, keputusan saya tak mahu dana kerajaan digunakan untuk buat billboard besar-besar, cukuplah yang ada,” tambahnya. – KOSMO! ONLINE


Penduduk Kampung Durian Kasim teruskan tradisi Raya Enam
Oleh NOOR HAYATI MAMAT

29 April 2023, 2:02 pm
HULU TERENGGANU – Seramai kira-kira 500 penduduk Kampung Durian Kasim, Ajil di sini meraikan sambutan Raya Enam hari ini setelah mereka selesai menunaikan puasa sunat selama enam hari berturut-turut di bulan Syawal.
Pengerusi Jawatankuasa Pembangunan dan Keselamatan Kampung (JPKK) Durian Kassim, Norasid Abu Bakar, 50, berkata, sambutan Raya Enam telah menjadi tradisi masyarakat kampung itu sejak lebih 50 tahun lalu.
“Sambutan Raya Enam biasanya lebih meriah berbanding 1 Syawal. Ia diraikan sebagai tanda kesyukuran selesai menunaikan ibadah puasa di bulan Ramadan bersama puasa sunat enam hari di bulan Syawal.
“Sambutan pada 8 Syawal setiap tahun dan Kampung Durian Kasim, Ajil antara perkampungan di Terengganu yang masih sepakat meneruskan tradisi ini,” katanya ketika di sini hari ini.
Norasid berkata, sambutan Raya Enam biasanya bermula dengan aktiviti gotong-royong membersihkan tanah perkuburan diikuti bacaan tahlil dan jamuan makan beramai-ramai.
Beliau berkata, secara tradisinya, penduduk kampung dalam kalangan kanak-kanak akan diberi duit raya sesudah selesai jamuan makan.

“Kami memberi pendedahan sambutan Raya Enam ini kepada penduduk kampung sejak mereka kecil lagi dengan harapan tradisi ini dikekalkan sampai bila-bila,” katanya. – KOSMO! ONLINE


[VIDEO] Jururawat ‘tumpas’ saksi kematian bayi 10 bulan
Oleh KOSMO!

29 April 2023, 1:55 pm
PETALING JAYA – Sering disangka berjiwa kental, hakikatnya dua orang jururawat ‘tumpas’, gagal menahan sebak apabila terpaksa berhadapan dengan kematian seorang bayi berumur 10 bulan akibat kemalangan.
Menerusi perkongsian seorang jururawat yang menggunakan nama Kim Tan di TikTok, kelihatan dia bersama teman sejawatnya sedang bersedih di atas kehilangan tersebut.
“Beginilah hati tisu. Kami sebak si ayah bawa jenazah anak umur 10 bulan dah siap kafan untuk si ibu tatap wajah anak buat kali terakhir. Meninggal kemalangan. Semoga mereka kuat dengan ujian dunia ni,” katanya pada kapsyen.
Luahannya itu menjadi perhatian ramai yang berpendapat situasi itu sememangnya sesuatu yang menyedihkan untuk dihadapi walaupun anda bergelar jururawat mahupun doktor.
“Siapa dah jadi mak ayah mesti akan sedih dan terbayang benda yang sama jadi kat kita dan anak-anak kita. Sebab tu boleh nangis,” kata @The.Dressar.
“Siapa kata jururawat, doktor hati kering dan kebal sebab mereka dah terbiasa? Mereka pun manusia biasa kita ja tak nampak air mata mereka,” ujar seorang pengguna.

“Sebab itu saya sangat hormat jururawat. Mereka yang pertama saksikan kematian, kesedihan ahli keluarga, bukan semua orang mampu. Terus kuat,” komen pengguna yang lain.
“Saya dulu pelajar praktikal jururawat, elok-elok borak dengan pakcik tu waktu rehat dia kirim beli teh o, saya naik wad pakcik dah tak ada. Sesak dada nangis kat belakang wad,” kongsi HayatiHamdan. – KOSMO! ONLINE

@myraaaazz_ Replying to @TaMpAn97 ♬ original sound – Kim Tan


Lebuh Raya Utara-Selatan mula sesak menjelang tengah hari
Oleh KOSMO!

29 April 2023, 1:46 pm
PETALING JAYA – Pergerakan trafik yang semakin perlahan ekoran peningkatan jumlah kenderaan menyebabkan beberapa kawasan di lebuh raya utama mengalami kesesakan, tengah hari ini.
Menerusi hantaran di Twitter Lembaga Lebuhraya Malaysia (LLM) memaklumkan, trafik mula perlahan di beberapa kawasan di Lebuh Raya Utara-Selatan setakat pukul 12.56 tengah hari tadi.
“Trafik perlahan dari arah utara bermula di Plaza tol Sungai Besi ke pusat bandar, Senawang ke Port Dickson, Simpang Ampang ke Pedas Linggi serta Senai ke Hentian Sebelah Kulai.
“Bagi arah selatan pula, trafik perlahan bermula dari Southville ke Nilai, Senawang ke Hentian Sebelah Senawang dan Sedenak ke Kulai,” kata hantaran tersebut, hari ini.
Sementara itu, di Lebuh Raya Lingkaran Penyuraian Trafik Kajang (SILK), trafik perlahan di dua lokasi.
“Lokasi terbabit adalah Tanming Jaya ke The Mines dan Country Heights ke Sungai Ramal setakat pukul 12.37 tengah hari,” katanya.

Dalam pada itu, LLM turut mengesan berlakunya peningkatan trafik di Lebuh Raya Kuala Lumpur – Karak, arah Bukit Tinggi.
“Trafik perlahan sebelum Terowong Genting Sempah arah ke Bukit Tinggi setakat pukul 1.10 tengah hari tadi.-KOSMO! ONLINE.


‘Sekolahkan’ pembaca berita, Hattan tak minat ulas, main golf
Oleh HANISAH SELAMAT

29 April 2023, 1:40 pm
PETALING JAYA – “I’m not interested (saya tak berminat).”
Demikian jawapan penyanyi berpengalaman, Datuk Hattan menerusi nota suara ditinggalkan dalam aplikasi WhatsApp sebaik Kosmo! Online membuat permintaan mahu menghubunginya.
Pada masa sama, panggilan telefon yang dibuat beberapa saat sebelum itu dijawab serba ringkas dengan menyatakan dia sedang bermain golf.
Pemilik nama sebenar Mohd. Shukri Shahabudin itu lebih selesa menjalani hari seperti biasa ketika kontroversi ‘sekolahkan’ pembaca berita sebuah stesen televisyen hangat diperkatakan sejak semalam.
Tentera bawang yang dilihat bertalu-talu menyerbu setiap hantaran membabitkan wawancara langsung dengannya berkenaan Allahyarham Mael XPDC dilihat turut menyerang Instagramnya.
Barangkali enggan membiarkan situasi menjadi semakim tidak terkawal, Hattan menetapkan Instagram yang menjadi medan untuknya berkongsi pandangan kepada mode privasi.

Semalam ramai meluahkan kemarahan apabila penghibur yang hampir empat dekad dalam industri muzik itu didakwa memalukan pembaca berita wanita yang bertanyakan soalan mengenai Allahyarham Mael XPDC.
Memulakan butir ayat dengan menyatakan lirik lagu XPDC ‘makan dalam’, dia terus menempelak petugas terbabit apabila mendakwanya tidak membuat kajian terlebih dulu.
Malah seakan tidak memberi ruang untuk wanita tersebut bersuara, Hattan bertanyakan pula siapa pencipta lagu XPDC yang kemudian gagal dijawab dengan betul.
Begitupun, personaliti televisyen terbabit tampak profesional berdepan situasi tidak dijangkakan itu apabila tetap mengucapkan terima kasih atas perkongsian diberikan.
Namun, sekali lagi figura popular asal Negeri Sembilan itu membuat kejutan apabila terus meletakkan telefon belum pun sempat ucapan berkenaan tamat.
Temu bual secara langsung itu terus tular dalam pelbagai platform media sosial, sekaligus mengakibatkannya diselar sebagai biadab.
Rata-rata menegaskan sikap sedemikian tidak setara dengan gelaran serta usianya selaku individu dihormati yang sepatutnya menunjukkan teladan kepada generasi muda.
Malah tidak kurang dalam kalangan netizen menggesa penyanyi berumur 58 tahun itu mengakui kesilapan selain meminta maaf secara terbuka kepada personaliti televisyen terbabit. – KOSMO! ONLINE


Purata peruntukan sekolah persendirian Cina, Tahfiz tidak seimbang
Oleh DIYANATUL ATIQAH ZAKARYA

29 April 2023, 2:31 pm
MELAKA – Bantuan khas yang diberikan oleh kerajaan kepada sekolah menengah persendirian Cina (SMPC) dilihat tidak seimbang berbanding peruntukan bagi institusi pendidikan agama dengan jurang agihan sebanyak RM132,500 bagi setiap sekolah.
Ketua Pemuda UMNO, Dr. Muhamad Akmal Saleh berkata, susulan itu kerajaan disarankan agar mengkaji semula jumlah peruntukan tersebut untuk diseragamkan dan lebihan dana sebaiknya diberikan kepada sekolah menengah aliran kebangsaan yang dapat memanfaatkan semua kaum.
“Agihan peruntukan ini membangkitkan persoalan dari segi purata jumlah peruntukan, sebagai contoh RM150 juta bagi 1,276 buah sekolah (Institusi Sekolah Agama Berdaftar) yang membawa maksud setiap satu sekolah hanya dapat RM117,500.
“Ini dibandingkan dengan peruntukan sebanyak RM15.7 juta bagi 63 buah SMPC dengan setiap sekolah akan mendapat dana RM250,00. Kelulusan itu perlu disemak semula dan diseragamkan,” katanya dalam satu kenyataan akhbar dikeluarkan di sini, hari ini.
Pada 20 April lalu media melaporkan, kerajaan meluluskan bantuan khas RM15.75 juta kepada 63 SMPC di seluruh negara.
Setiausaha Agung DAP, Anthony Loke Siew Fook dilaporkan berkata, setiap sekolah akan menerima bantuan RM250,000 yang akan diberikan dua minggu selepas cuti Hari Raya Aidilfitri, dengan majlis penyerahan rasmi pada 5 Mei ini.

Tambah Muhamad Akmal, kedudukan Institusi Sekolah Agama (SA) dan SMPC adalah tidak sama di sisi perlembagaan, yang mana peruntukan pendidikan agama diberikan menerusi Jabatan Kemajuan Islam Malaysia (Jakim) bukannya Kementerian Pendidikan Malaysia (KPM).
“Jika alasan peruntukan diberikan kepada SMPC atas faktor kekurangan dana,maka kami mencadangkan agar mana-mana SMPC yang tidak mampu untuk menjalankan operasi ini diserapkan di dalam sekolah aliran kebangsaan.
“Saya percaya lebih banyak sekolah aliran kebangsaan yang daif dan lebih memerlukan bantuan dana berbanding persendirian cina sedia maklum dibiayai secara persendirian oleh pihak swasta tanpa memerlukan dokongan kerajaan,” katanya.


Agong zahir sukacita, syukur 30 rakyat Malaysia selamat tiba
Oleh MUHAMMAD NAJIEB AHMAD FUAD

29 April 2023, 2:35 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan rasa sukacita dan syukur kerana 30 rakyat Malaysia yang berjaya diselamatkan dari Khartoum, Sudan ketika negara itu dilanda konflik, selamat tiba di tanah air semalam.
Menerusi hantaran di laman Facebook Istana Negara hari ini, Seri Paduka Baginda menzahirkan penghargaan kepada Kerajaan Malaysia, khususnya pasukan operasi dari Malaysia dan di Sudan yang diketuai oleh Duta Malaysia ke Sudan, Mohamad Razdan Jamil atas usaha dan kejayaan membawa pulang rakyat dengan segera demi keselamatan mereka.
“Seri Paduka Baginda merakamkan setinggi penghargaan kepada pemimpin dan Kerajaan Arab Saudi dan Emeriah Arab Bersatu (UAE) atas bantuan yang diberikan dalam operasi berkenaan.
“Seri Paduka Baginda turut menzahirkan ucapan terima kasih kepada rakyat dan masjid-masjid yang melakukan solat hajat dan doa selamat bagi keselamatan dan kesejahteraan rakyat Malaysia di Sudan berikutan krisis yang berlaku di negara itu,” kata kenyataan itu.
Terdahulu, Kosmo! melaporkan, seramai 30 rakyat Malaysia selamat tiba di Lapangan Terbang Antarabangsa Kuala Lumpur (KLIA), menerusi penerbangan Saudi Airlines, SV834 kira-kira pukul 4 petang semalam.
Ketibaan mereka disambut Menteri Luar Negeri, Datui Seri Dr. Zambry Abdul Kadir. – KOSMO! ONLINE


20,000 masyarakat pelbagai kaum hadir Rumah Terbuka Aidilfitri Parlimen Bera
Oleh ABDUL RASHID ABDUL RAHMAN

29 April 2023, 1:49 pm
BERA – Rumah Terbuka Aidilfitri Ahli Parlimen Bera, Datuk Seri Ismail Sabri Yaakob mendapat sambutan luar biasa apabila kira-kira 20,000 orang menghadiri rumah terbuka Aidilfitri yang diadakan di Dewan Kompleks UMNO Bahagian Bera, Padang Luas, di sini hari ini.
Masyarakat pelbagai kaum terdiri daripada Melayu, Cina, India dan Orang Asli mula menghadiri rumah terbuka berkenaan pada pukul 9 pagi bagi menikmati pelbagai juadah.
Ismail Sabri yang juga Bekas Perdana Menteri berkata, sambutan setiap tahun adalah amat baik yang menyaksikan masyarakat pelbagai kaum hadir bagi sama-mana menyambut Hari Raya Aidilfitri sebagai satu keluarga.
“Seperti biasa daripada dulu sejak saya menjadi Ahli Parlimen, sambutan Hari Raya Aidilfitri kita buat setiap tahun dan saya mengucapkan terima kasih kepada warga Bera dan orang luar yang hadir.
“Biasanya di Bera semua kaum datang, Melayu paling ramai kerana 70 peratus penduduk di Bera ini adalah Melayu dan Orang Asli.
“Orang Asli, Cina dan India pun ramai hadir dalam semangat Keluarga Malaysia,” katanya pada Majlis Rumah Terbuka Hari Raya Aidilfitri Parlimen Bera di Dewan Kompleks UMNO Bahagian Bera, Padang Luas di sini hari ini.

Menurut Ismail Sabri, sambutan Hari Terbuka Aidilfitri yang dapat mengeratkan silaturahim itu akan diteruskan setiap tahun dari semasa ke semasa.
Sementara itu seorang penduduk Rodziah Rezali, 49,berkata, dia sememangnya tidak pernah melepaskan peluang menghadiri sambutan Hari Raya Aidilfitri Parlimen Bera sejak dahulu lagi.
Katanya, bukan sahaja pelbagai juadah disediakan, sambutan hari raya itu juga menjadi platrform bertemu dengan Ahli Parlimen Bera dan masyarakat pelbagai kaum.


Tapak binaan, penjana kuasa elektrik cemar Sungai Batu
Oleh ISKANDAR SHAH MOHAMED

29 April 2023, 3:15 pm
SHAH ALAM – Tapak binaan dan sebuah penjana kuasa elektrik dikenal pasti menjadi punca pencemaran bau dan minyak diesel di Sungai Batu berdekatan inap desa di Jalan Ulu Yam Baru, Hutan Lipur Sungai Tua, semalam.
Perakra itu dikesan Lembaga Urus Air Selangor (LUAS) selepas menerima maklumat daripada orang awam dan Pengurusan Air Selangor Sdn. Bhd. (Air Selangor).
Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli Selangor, Hee Loy Sian berkata, pencemaran tersebut dikhuatiri memasuki Empangan Batu dan berpotensi menjejaskan operasi Loji Rawatan Air (LRA) Sungai Batu.
Katanya, insiden itu dipercayai berlaku kira-kira pukul 10 pagi hingga 12 tengahari kelmarin dan kesan minyak berkenaan hilang ekoran hujan lebat.
“Pemeriksaan awal LUAS mendapati tiada kesan bau atau minyak dan operasi LRA berjalan seperti biasa.
“Namun, siasatan lanjut mendapati pencemaran berpunca tapak pembinaan yang beroperasi berdekatan inap desa itu dan sebuah penjana kuasa ditemui dengan kesan tumpahan minyak,” katanya dalam kenyataan hari ini.

Janakuasa elektrik itu yang dikesan LUAS di sekitar Sungai Batu.
Loy Sian menegaskan, pemilik tapak binaan itu diarah supaya segera melaksanakan tindakan mitigasi dan kawalan.
Tambah beliau, mereka juga diminta meletakkan dulang takungan di bawah penjana kuasa itu dan mengalihkannya dari kawasan sungai berdekatan.
“LUAS telah mengeluarkan Arahan Perintah Perlindungan Air mengikut Seksyen 122 Enakmen LUAS 1999 kepada pemilik tapak bagi menjalankan kerja pemulihan berdasarkan penilaian risiko dan ancaman kepada sumber air. Tiada gangguan kepada operasi LRA dilaporkan setakat ini,” ujarnya. – KOSMO!ONLINE


Rancak kutip duit parkir haram, enam lelaki ditahan
Oleh AZMI NORDIN

29 April 2023, 1:39 pm
KUALA LUMPUR – Rancak mengutip bayaran tempat letak kereta secara haram, enam lelaki diberkas menerusi Op Parkir Haram yang dijalankan di empat lokasi berasingan, sekitar ibu negara, kelmarin.
Jabatan Siasatan Penguatkuasaan Trafik (JSPT) Ibu Pejabat Polis Kontinjen Kuala Lumpur menerusi kenyataan memaklumkan operasi tersebut membabitkan Jalan Beremi, Jalan Tengah, Jalan Sultan Ismail dan Jalan Panggong.
Kata kenyataan itu, operasi tersebut diketuai dua pegawai JSPT KL dan 13 anggota yang bermula pukul 4 petang dan berakhir sekitar pukul 11.00 malam.
“Hasil operasi, enam suspek lelaki warga tempatan ditahan susulan pemantauan serta operasi yang telah dijalankan. Kesemua suspek yang ditahan berusia sekitar 22 hingga 51 tahun,” katanya, semalam.
Menurutnya, operasi dijalankan berikutan aduan orang awam tentang berlakunya aktiviti kutipan duit parkir haram.
“Pihak kami menerima aduan berkaitan aktiviti kutipan parkir secara haram yang semakin rancak dilakukan oleh beberapa kumpulan atau individu di sekitar Kuala Lumpur.

“Tangkapan ke atas semua suspek terlibat dijalankan di bawah Seksyen 50(3) Akta Pengangkutan Jalan 1987,” ujarnya.
Tambah beliau, kesemua suspek kemudian dibawa ke Balai Polis Trafik Kuala Lumpur untuk tindakan selanjutnya. – KOSMO! ONLINE.


NGO persoal jangka panjang projek tambak laut P. Pinang
Oleh SAFINA RAMLI

29 April 2023, 12:13 pm
GEORGE TOWN – Pertubuhan Badan Pemikir Melayu Pulau Pinang (Pemikir) mempersoal keputusan kerajaan negeri dan Kerajaan Pusat mengenai perancangan masa depan supaya tidak ada kaum yang dipinggirkan dari pembangunan projek tambak laut atau Penang South Island (PSI).
Pengerusinya, Datuk Dr. Muhamad Farid Saad berkata, adakah pimpinan kerajaan negeri dan Kerajaan Pusat akan memastikan ketiga-tiga pulau itu dihuni secara adil di antara rakyat Pulau Pinang, tempatan dan bukan warga negara.
“Mengimbas kembali projek tambakan laut di Tanjang Tokong yang kini dikenali sebagai Straits Quay atau Seri Tanjung Pinang, nelayan merana sepanjang projek tambakan dijalankan, berkemungkinan tambakan akan berakhir dalam tempoh melebihi 20 tahun.
“Cuba lihat siapakah yang tinggal di Straits Quay atau di Seri Tanjung Pinang pada masa ini, adakah golongan B40, gologan manakah yang memonopoli tanah dan rumah di sana kerana ia telah menjadi kawasan elit,” katanya dalam kenyataan di sini hari ini.
Sebelum ini, Ketua Menteri, Chow Kon Yeow mengumumkan projek PSI itu telah memperoleh kelulusan EIA daripada Jabatan Alam Sekitar (JAS).
Mengulas lanjut, katanya, kelulusan Laporan Kajian Kesan Kepada Alam Sekeliling (EIA) bagi projek penambakan Penang South Island (PSI) itu bukan sahaja memberi kesan kepada nelayan Pulau Pinang tetapi kepada nelayan di Perak juga.

“Pencemaran laut juga akan memberi kesan langsung kepada negeri Perak kerana tanah laut akan diambil dari sana. Bagaimana pula dengan tanah-tanah merah dan batu-batu yang akan digunakan, dari mana semua itu akan diambil,” katanya.
Tambahnya, kelulusan EIA bagi projek PSI itu juga sudah diduga biarpun beberapa tahun dulu Perdana Menteri, Datuk Seri Anwar Ibrahim menentangnya, kini setelah berada dipuncak kuasa projek yang mendapat bantahan rakyat telah diluluskan.
“Apakah manfaatnya kepada rakyat, apakah benar hasil jualan tanah pulau ini nanti akan digunakan untuk membiayai projek infrastruktur negeri semata-mata atau ada agenda lain, kerajaan negeri lebih mengetahui.
“Malah Ketua Menteri yang akan mengetuai kerajaan pimpinan DAP pasti lebih mengetahui sasaran sebenar kerana projek ini akan dimulakan pada suku ketiga tahun ini,” katanya. – KOSMO! ONLINE


Tak mengapa, benda dah berlaku, saya tak boleh ulas – Penyampai Awani
Oleh MOHD. HAIKAL ISA

29 April 2023, 12:24 pm
PETALING JAYA – “Tak mengapa, benda dah berlaku.”
Demikian jawapan ringkas diberikan pembaca berita sebuah stesen televisyen terkemuka bernama Nursyazwani Saiful Sham yang ‘disekolahkan’ penyanyi senior, Datuk Hatan dalam satu siaran langsung, semalam.
Nursyazwani ketika dihubungi Kosmo! Online meminta jasa baik orang ramai terutama rakan media untuk tidak lagi memanjangkan isu terbabit dan menganggap apa yang berlaku sebagai asam garam dunia kewartawanan.
“Terima kasih sebab hubungi. Saya tak boleh nak ulas apa-apa berkenaan perkara itu. Harap faham,” katanya.
Semalam, temu bual yang sepatutnya berlangsung secara santai itu bertukar menjadi tegang apabila Hattan atau nama sebenarnya, Mohd. Shukri Shahabudin dilihat tidak berpuas hati ketika diminta mengulas lirik-lirik lagu XPDC yang dikatakan ‘makan dalam’.
Seorang pengguna dalam TikTok menerusi perkongsian Salimiey Abu Bakar berpendapat, pembaca berita itu memiliki semangat yang kuat ketika bertugas.

“Kasihan wartawan tu. Saya tabik awak dik, kental semangat awak. Saya sokong awak,” kata netizen.
Perkongsian video terbabit meraih lebih 1.1 juta jumlah tontonan dan pelbagai komen ramai yang rata-rata tak berpuas hati dengan cara Hattan menjawab soalan pembaca beritu itu.
Kosmo! semalam melaporkan, vokalis kumpulan XPDC, Allahyarham Mael meninggal dunia di Hospital Muar, Johor sekitar pukul 9.30 malam. – KOSMO! ONLINE


Tiga cedera, nenek tak ada lesen buat pusingan U
Oleh DIYANATUL ATIQAH ZAKARYA

29 April 2023, 11:57 am
MELAKA – Gara-gara seorang wanita warga emas membuat pusingan U secara mengejut, tiga remaja terpaksa dikejarkan ke hospital selepas terlibat dalam nahas di Jalan Pantai Puteri di sini, petang semalam.
Dalam kejadian kira-kira pukul 2.30 petang itu, mangsa, Muhammad Adam Romy, 17, mengalami patah pergelangan tangan, manakala Muhammad Nur Azrin Rosli, 16, retak tumit serta luka-luka di kaki.
Seorang lagi, Mimi Norasyikin Rosman, 15, bengkak di bahagian belakang kepala dan bahu kiri.
Ketua Polis Daerah Melaka Tengah, Asisten Komisioner Christopher Patit berkata, kemalangan dipercayai berlaku apabila seorang wanita warga emas berusia 73 tahun yang memandu kereta jenis Perodua Kelisa membuat pusingan U secara mengejut.
“Siasatan awal, wanita itu sebelumnya dari arah Sungai Udang hendak ke kedai makan di Pantai Puteri tetapi apabila tiba di tempat kejadian dia telah membuat pusingan U secara mengejut.
“Mangsa, Muhammad Adam dan Muhammad Nur Azrin yang masing-masing menunggang motosikal jenis Yamaha 135LC serta Yamaha Y15ZR dari arah bertentangan tidak sempat mengelak lalu merempuh Kelisa berkenaan,” katanya kepada pemberita, di sini, hari ini.

Tambahnya, kereta tersebut kemudian telah terbabas ke gerai sebelah kiri jalan dan melanggar seorang lagi remaja perempuan Mimi Norasyikin yang ketika itu hendak membuka gerai jualan keluarganya.
“Akibat kemalangan itu, tiga remaja telah mengalami kecederaan dan dikejarkan ke Hospital Melaka untuk menerima rawatan. Warga emas terbabit bagaimanapun tidak mengalami sebarang kecederaan dan semakan lanjut mendapati dia tidak mempunyai lesen memandu,” katanya.
Katanya, kes disiasat mengikut Seksyen 43(1) Akta Pengangkutan Jalan 1987. – KOSMO! ONLINE


EPL: Newcastle enggan rasa terlalu selesa
Oleh KOSMO

29 April 2023, 12:00 pm
LIVERPOOL – Pengurus Newcastle United, Eddie Howe enggan berasa terlalu selesa meskipun mereka berada pada landasan tepat untuk melayakkan diri ke saingan Liga Juara-Juara musim depan.
The Magpies terus mengekalkan kedudukan di tangga ketiga saingan Liga Perdana Inggeris (EPL) selepas mudah menewaskan Everton 4-1 pada perlawanan yang berlangsung di Goodison Park awal pagi semalam.
Pada perlawanan itu, Newcastle menjaringkan empat gol menerusi Joelinton, Jacob Murphy serta dua jaringan Callum Wilson, manakala gol saguhati tuan rumah dijaringkan Dwight McNeil.
“Kemenangan ini meletakkan kami berada di kedudukan lebih baik dalam saingan liga. Enam mata yang diraih dalam dua perlawanan terakhir adalah isyarat paling baik selepas tewas kepada Aston Villa.
“Aksi di Goodison Park sentiasa sukar kerana perlu berdepan penyokong-penyokong tuan rumah, namun saya gembira apabila pemain-pemain Newcastle mengendalikannya dengan begitu baik,” kata Howe.
Beliau juga percaya Everton meletakkan Newcastle berada dalam tekanan pada separuh masa pertama, namun perubahan taktikal yang dilakukan selepas waktu rehat membantu mereka untuk membawa pulang tiga mata.

“Pasukan ini sentiasa ada keyakinan dan ia dibuktikan di separuh masa kedua. Saya fikir kami layak untuk dapatkan tiga mata selepas ditekan Everton dalam aksi separuh masa pertama,” ujarnya. – AGENSI


Ular muncul atas motosikal, ramai kagum pemuda kekal tenang
Oleh KOSMO!

29 April 2023, 1:32 pm
PETALING JAYA – Seorang penunggang motosikal mencetuskan kekaguman ramai apabila kekal tenang walaupun terpaksa berhadapan dengan seekor ular ketika menunggang motosikal.
Mohamad Hanes menerusi Facebook The Solo Rider, turut berkongsi gambar yang menunjukkan seekor ular sedang melingkar dia bahagian cermin sisi kanan motosikalnya.
“Jalan Kuala Lipis, ingatkan terlanggar ranting pokok rupa-rupanya ular. Tak nampak sebab jalan gelap. Nasib baik tak panik, kalau tak memang terjun motosikal,” katanya pada kapsyen.
Rata-rata pengguna teruja dengan tindak balas pemuda tersebut dalam situasi panik sekali gus mengelakkan kemalangan daripada berlaku.
“Respect (hormat) sama bro, boleh lagi berhenti turun motosikal. Kalau saya rasanya tak tau lah macam mana, lompat terus kot,” kata Charlie Champion.
“Jarang yang boleh berhenti motosikal dengan baik. Kebanyakan terjun terus,” komen Pakcikmail.

“Macam mana boleh bro boleh turun dari motosikal dengan tenang. Kalau saya kena kat diri sendiri memang tak boleh bayangkan,” kongsi Mustafa.
Menerusi perkongsian sama, ada juga yang memaklumkan bahawa spesis ular tersebut tidak berbahaya kepada manusia.
“Ular kucing taring anjing, berbisa tapi tak berbahaya kepada manusia,” kongsi seorang lagi pengguna. – KOSMO! ONLINE


Premis seleweng 135,760 liter diesel diserbu
Oleh JAMLIAH ABDULLAH

29 April 2023, 12:01 pm
BUKIT KAYU HITAM – Seramai sembilan individu termasuk enam warga Thailand diberkas ketika leka mengisi diesel untuk diselewengkan dalam serbuan Ops Tiris di Kawasan Perindustrian Bukit Kayu Hitam, di sini semalam.
Menurut Ketua Setiausaha Kementerian Perdagangan Dalam Negeri dan Kos Sara Hidup (KPDN), Datuk Azman Mohd. Yusof, serbuan di sebuah premis pemborong diesel di kawasan berkenaan oleh Polis Diraja Malaysia (PDRM) itu turut menyita kira-kira 135,760 liter diesel bernilai RM291,884.
“Kita turut menyita tujuh lori dengan enam daripadanya bernombor pendaftaran Thailand.
“Antara barang lain disita ialah 10 unit skid tank, tiga unit mesin pam minyak, lapan unit nozel pam, dua unit tangki silinder, wang tunai dalam mata wang Bath sebanyak THB192,902 (RM23,329) dan dua unit alat kawalan jauh pintu pagar,” katanya dalam satu kenyataan di sini hari ini.
Kata beliau, anggaran nilai rampasan keseluruhan adalah sebanyak RM1,057,000.
“Kesemua suspek ditahan bagi mendapatkan perintah reman dan siasatan dijalankan di bawah Seksyen 21 Akta Kawalan Bekalan 1961 bersama Peraturan 9 (2) Peraturan-Peraturan Kawalan Bekalan 1974,” ujarnya. – KOSMO! ONLINE


‘Tanya penyiaran Indonesia, luar negara, konsep berita memang begitu’
Oleh MOHD. HAIKAL ISA

29 April 2023, 1:14 pm
PETALING JAYA – Insiden penyanyi senior, Datuk Hattan ‘menyekolahkan’ seorang pembaca berita sebuah stesen televisyen terkemuka mendapat reaksi pelbagai orang ramai.
Penyampai radio Nasional FM, DJ Naza atau dikenali sebagai Abang Manis tidak bersetuju dengan tindakan Hattan, 59, yang disifatkannya tidak cakna dengan keadaan semasa ketika siaran langsung.
“Berita adalah ‘direct’. Jawab salah ke, jawab betul ke, kita akan biarkan. Biasanya pembaca berita akan biarkan sebab itu jawapan mereka (yang dihubungi).
“Bukannya wawancara atau berdiskusi dalam dalam panggung atau berwawancara kita jawab soalan macam dalam forum. Bukan.
“Kalau nak terbitkan berita, mereka nak cepat dan jawapan yang pantas. Itu sahaja. Dia bukan nak berbicara. Ini konsepnya, memang,” katanya dalam satu siaran langsung (live) diskusi dalam TikTok.
Tambah DJ Nazar lagi, mana-mana budaya atau amalan penyiaran luar negara, memang begitu kaedahnya.
“Pergi tanya penyiaran Indonesia ke, luar negara ke, konsep berita memang begitu. Bukannya untuk seseorang yang dihubungi oleh pihak penyiaran ‘berbicara’.
“Bukan nak bertanya ‘eh you tahu tak siapa ini’. Bukan, bukan begitu.

“Tapi kalau dekat radio, orang tanya saya perincian penting, saya kena tahu,” katanya lagi.
Dalam sesi live tersebut turut disertai pemain industri lain seperti Presiden Persatuan Seniman Malaysia (Seniman) Zed Zaidi dan penyanyi, Baggio Damasutra.
Semalam, temu bual yang sepatutnya berlangsung secara santai itu bertukar menjadi tegang apabila Hattan atau nama sebenarnya, Mohd. Shukri Shahabudin dilihat tidak berpuas hati ketika diminta mengulas lirik-lirik lagu XPDC yang dikatakan ‘makan dalam’.
Perkongsian video terbabit meraih lebih 1.1 juta jumlah tontonan dan pelbagai komen ramai yang rata-rata tak berpuas hati dengan cara Hattan menjawab soalan pembaca beritu itu.
Kosmo! semalam melaporkan, vokalis kumpulan XPDC, Allahyarham Mael meninggal dunia di Hospital Muar, Johor sekitar pukul 9.30 malam. – KOSMO! ONLINE


EPL: Chelsea semakin hampir lantik Pochettino
Oleh KOSMO

29 April 2023, 12:30 pm
LONDON – Pihak pengurusan Chelsea akhirnya menemui calon sesuai untuk menjadi pengendali baharu selepas hampir pasti menawarkan kontrak buat jurulatih kelahiran Argentina, Mauricio Pochettino dengan perjanjian didedahkan secara rasmi minggu depan.
Difahamkan, kedua-dua pihak telah melakukan perbincangan sejak awal minggu ini selepas pengurusan tertinggi The Blues melakukan beberapa siri temuduga dengan calon jurulatih yang disenarai pendek.
Namun, Pochettino dilihat menjadi calon akhir yang menjadi pilihan untuk mengemudi Chelsea bermula musim depan dan kini hanya menunggu tawaran kontrak rasmi dengan persetujuan mengenai terma dan syarat.
Ini bukanlah kali pertama Chelsea ‘merisik’ bekas pengendali Paris Saint-Germain (PSG) itu memandangkan pihak pengurusan sudah mahukan khidmatnya untuk menggantikan posisi Thomas Tuchel pada September lepas.
Bagaimanapun, atas beberapa sebab yang tidak dapat didedahkan, Chelsea akhirnya melantik Graham Potter sebelum keputusan tersebut ‘memakan diri’ apabila jurulatih kelahiran England itu dipecat pada bulan lalu.
Cuma, Pochettino bukanlah pilihan pertama Chelsea untuk gantikan khidmat Potter kerana mereka terlebih dahulu menawarkan posisi tersebut kepada Julian Nagelsmann sebelum bekas pengendali Bayern Munich itu menolak kerana tidak yakin dengan projek jangka panjang pasukan.

Bekas pemain antarabangsa England, Gary Neville percaya, Chelsea telah membuat keputusan yang tepat dengan memilih Pochettino kerana beliau memiliki pengalaman dalam pentas EPL bersama Tottenham Hotspur selain kepakaran membimbing pemain muda.
“Chelsea telah berbelanja besar dan pemilik kelab, Todd Boehly katakan bahawa mereka tidak akan mendapatkan pemain baharu lagi kecuali penyerang.
“Pochettino adalah orang yang tepat kerana dia boleh membimbing pemain muda di Chelsea, berbanding melantik jurulatih lain seperti Zinedine Zidane, Luis Enrique dan Diego Simeone yang pasti mahu berbelanja lagi untuk mendapat pemain idaman masing-masing,” katanya. – AGENSI


Kerajaan mahu noktahkan kemiskinan tegar dalam negara
Oleh NORLIDA AKMAR IDROS

29 April 2023, 1:30 pm
ALOR SETAR – Kerajaan Perpaduan akan menggunakan segala keupayaan yang ada untuk menoktahkan masalah kemiskinan tegar di seluruh negara termasuk di Kedah.
Perdana Menteri, Datuk Seri Anwar Ibrahim berkata, bagi tujuan itu, pihaknya memerlukan kerjasama daripada jentera kerajaan Persekutuan, kerajaan negeri dan pihak berkuasa tempatan (PBT).
“Pada tahun ini kita ambil keputusan untuk menoktahkan kemiskinan tegar dan antara negeri yang mencatatkan miskin tegar adalah Sabah, Sarawak, Kelantan, Terengganu serta Kedah.
“Tanpa kecuali, kita akan pastikan masalah miskin tegar dalam negara termasuk di seluruh Kedah akan ditangani dengan baik menerusi program Kerajaan Perpaduan Madani,” katanya ketika berucap pada Majlis Rumah Terbuka Malaysia Madani di sebuah hotel, di sini hari ini.
Kata beliau, ia sesuatu perkara yang mengaibkan bagi negara yang mempunyai keupayaan dengan khazanah besar seperti minyak dan gas, kelapa sawit serta pelbagai industri lain, sekiranya soal asas iaitu miskin tegar tidak dapat diselesaikan.
Anwar dalam ucapan sama turut memaklumkan akan memberi tumpuan kepada Kedah dengan memperuntukkan perbelajaan yang tinggi berbanding tahun-tahun sebelumnya iaitu mencecah RM1.6 bilion pada tahun ini. – KOSMO! ONLINE


Pemandu selamat keluar dari kereta terbakar
Oleh KOSMO!

30 April 2023, 9:00 pm
KENOSHA, WISCONSIN – Seorang pemandu berjaya keluar dari kereta dalam keadaan selamat ketika api marak membakar kenderaan itu yang disebabkan tayar pancit, lapor laman berita Daily Star semalam.
Kejadian itu bermula apabila pegawai polis di Wisconsin, Amerika Syarikat terlihat kereta tersebut dipandu dalam keadaan terdapat percikan api pada tayar pancit yang sedang bergerak, Selasa lalu.
Dalam video dramatik yang dirakam dari kenderaan polis, anggota yang berada di dalamnya mengekori kereta yang dipandu lelaki berusia 84 tahun itu dan memaklumkannya supaya berhenti.
Percikan api itu dengan cepat bertukar menjadi api marak apabila lelaki itu membelok ke kiri dan meneruskan pemanduan di jalan raya serta enggan mengikut arahan polis yang memintanya supaya berhenti.
Kenderaan polis kemudian memecut dan memintas kereta berkenaan.
Seorang pegawai polis kemudian keluar dan berlari ke arah kereta yang terbakar itu ketika api merebak ke bahagian belakang kenderaan.

Polis kemudian berjaya membawa pemandunya keluar sebelum terlambat. – Agensi


Pemandu lori ECRL maut kemalangan
Oleh NIK NUR IZZATUL HAZWANI NIK ADNAN

30 April 2023, 10:37 pm
KEMAMAN – Seorang pemandu lori Projek Rel Laluan Pantai Timur (ECRL) maut selepas kenderaan pikap dipandunya merempuh sebuah lori muatan batu kuari di Kilometer 3, Jalan Kemasik-Ayer Jernih di sini hari ini.
Dalam kemalangan pada pukul 1.30 tengah hari itu, mangsa, Saifuddin Sapri, 32, berasal dari Kampung Chabang, Kerteh mengalami kecederaan parah di bahagian kepala dan dilaporkan meninggal dunia setelah beberapa jam menerima rawatan di Hospital Kemaman di sini.
Ketua Polis Daerah Kemaman, Superintendan Hanyan Ramlan berkata, sewaktu kejadian, Saifuddin yang memandu kenderaan jenis Mitsubishi Triton sedang dalam perjalanan ke Dungun bersama dua rakan sekerjanya.
“Kenderaan yang dipandu mangsa dikatakan tiba-tiba hilang kawalan lalu terbabas memasuki laluan bertentangan sebelum merempuh sebuah lori jenis Hino dan impak rempuhan itu menyebabkan mangsa yang dikejarkan ke Unit Kecemasan Hospital Kemaman meninggal dunia ketika menerima rawatan,” katanya di sini hari ini.
Hanyan berkata, dua lagi rakan sekerja Saifuddin berusia 26 dan 58 tahun serta pemandu lori berusia 43 tahun berasal dari Kampung Teladas, Air Putih di sini terselamat tanpa sebarang kecederaan.
Beliau berkata, mayat mangsa telah dibawa ke Unit Forensik Hospital Kemaman untuk tindakan lanjut. – KOSMO! ONLINE


EPL: Manchester United ‘berpeluh’ benam Aston Villa
Oleh MEJA SUKAN KOSMO!

30 April 2023, 11:22 pm
MANCHESTER – Kelab Manchester United kembali berada di landasan kemenangan selepas menewaskan Aston Villa 1-0 pada perlawanan Liga Perdana Inggeris (EPL) di Stadium Old Trafford sebentar tadi.
Pada aksi tersebut, skuad The Red Devils kendalian Erik Ten Hag membariskan kesebelasan terbaik dengan jentera serangan masih lagi diketuai oleh Marcus Rashford, Bruno Fernandes dan Jadon Sancho.
Pasukan pelawat bimbingan Unai Emery terlebih dahulu menguji kubu United dengan percubaan pemain pertahanan, Alex Moreno berjaya diselamatkan oleh penjaga gol, David De Gea pada minit ke-19.
Tersentak dengan jaringan tersebut, United memperkemaskan jentera serangan dan meraih percubaan terbaik hasil percubaan Casemiro yang menerima hantaran Sancho tetapi rembatannya sekadar menggegarkan palang gol pada minit ke-28.
Namun, United tidak mengalah dan akhirnya meraih jaringan pertama menerusi ledakan kapten, Fernandes yang bijak menghidu peluang selepas penjaga gol Villa, Emiliano Martinez gagal menepis rembatan Rashford dengan kemas pada minit ke-39.
Bersambung pada babak kedua, Emery melakukan rombakan dengan memasukkan pemain seperti Bertrand Traore dan Lucas Digne dalam usaha memburu gol penyamaan.

Peluang terbaik hadir pada minit ke-81 tetapi percubaan yang dilakukan oleh Douglas Luiz pada minit ke-81 diselamatkan oleh pemain pertahanan, Victor Lindelof di atas garisan gol selepas De Gea sudah pun tertewas.
Kedua-dua pasukan saling berbalas serangan tetapi kedudukan 1-0 kekal sehingga tamat perlawanan.
Keputusan tersebut menyaksikan United kekal di kedudukan keempat selepas mengutip 63 mata manakala Villa kekal dengan 54 mata. – KOSMO! ONLINE


Warga emas maut balik rombongan merisik
Oleh NOR AINNA HAMZAH

30 April 2023, 9:13 pm
JEMPOL – Tiga maut termasuk seorang pesara Felda dalam nahas dua buah kenderaan di Kilometer 26, Jalan Bahau – Kemayan, dekat Lui Barat, di sini, petang tadi.
Dalam kejadian kira-kira pukul 1.57 petang itu, mangsa, Sallehuddin Nong, 63, beralamat di Jengka, Pahang, meninggal dunia di lokasi kejadian, manakala dua wanita, Tee Tai En, 29, dan Tin Siew Kwan, 59, juga terkorban.
Menurut Ketua Polis Daerah Jempol, Superintendan Hoo Chang Hook, kenderaan yang terbabit dalam kemalangan ialah Perodua Myvi yang datangnya dari arah Bandar Seri Jempol menghala ke Sungai Lui, manakala, Honda CRV datang dari arah Sungai Lui hendak ke Bandar Seri Jempol.
“Siasatan awal mendapati, apabila sampai di tempat kejadian, dipercayai Perodua Myvi telah hilang kawalan dan masuk ke laluan Honda CRV sebelum bertembung dengan Honda CRV berkenaan di bahagian hadapan yang sedang bergerak terus.
“Akibat daripada kemalangan ini, pemandu dan penumpang hadapan Perodua Myvi serta penumpang belakang Honda CRV telah disahkan meninggal dunia di tempat kejadian. Kesemua mayat mangsa telah dibawa ke Unit Forensik Hospital Jempol untuk urusan bedah siasat bagi mengetahui punca kematian,” katanya dalam satu kenyataan hari ini.
Ujar Chang Hook, pemandu kereta Honda CRV yang merupakan anak mangsa yang maut, Siti Nuraini Farahiyah Sallehuddin, 34, mengalami kecederaan di bahagian muka dan dada, manakala, ibunya, Shariffah Nuriah Syed Abdullah, 55, mengalami kecederaan di bahagian dada.

Katanya, seorang lagi penumpang belakang kereta Perodua Myvi iaitu seorang lelaki, Tin Siew Kwan, 65, mengalami luka di bahagian tangan.
“Punca kemalangan dipercayai disebabkan Perodua Myvi telah hilang kawalan lalu masuk ke laluan bertentangan. Bagaimanapun kes masih dalam siasatan lanjut dan disiasat di bawah Seksyen 41 (1) Akta Pengangkutan Jalan (APJ) 1987,” katanya. – KOSMO! ONLINE


EPL: Haaland leburkan rekod 92 tahun
Oleh KOSMO

30 April 2023, 11:22 pm
LONDON – Satu gol yang dihasilkan ketika bantu kemenangan 2-1 Manchester City ke atas Fulham di Craven Cottage, sebentar tadi menyaksikan Erling Haaland meleburkan rekod 92 tahun sebagai pemain pertama yang meledak 50 gol semusim sejak 1931.
Jaringan yang dihasilkan menerusi sepakan penalti itu juga menyaksikan bintang dari Norway berkenaan turut menyamai catatan 34 jaringan sebagai rekod gol terbanyak Liga Perdana Inggeris dalam semusim yang pernah dilakukan oleh Alan Shearer dan Andy Cole.
Enam belas lagi gol yang dihasilkan Haaland setakat ini adalah 12 dalam saingan Liga Juara-Juara, tiga di Piala FA dan satu jaringan di pentas Piala Liga Inggeris.
Terdahulu, sepakan penalti Haaland seawal minit ketiga memastikan permulaan sempurna buat Man. City namun 12 minit selepas itu kedudukkan kembali seimbang selepas Fulham memperoleh gol penyamaan menerusi Carlos Vinicius.
Selepas menjadi pencetus kepada jaringan pertama, minit ke-36, Julian Alvarez memastikan babak pertama menjadi milik The Cityzens selepas lencongan dilakukannya dari luar kotak penalti berjaya melepasi jangkauan penjaga gol lawan, Bernd Leno.
Ketika pelawat lebih mendominasi permainan di babak kedua, Pep Guardiola seakan tidak mampu duduk senang untuk menyaksikan corak persembahan anak buahnya terutamanya selepas mempersiakan beberapa peluang terbaik bagi memburu gol tambahan.

Fulham tidak terlalu tertumpu kepada tugasan bertahan namun gerakan yang cuba diatur gagal disudah dengan jaringan untuk mengesahkan tiga mata buat Man. City.
Kemenangan ini juga menyaksikan Man. City merampas takhta liga daripada Arsenal memandangkan The Gunners hanya akan turun beraksi menentang Chelsea, awal pagi Rabu ini. – KOSMO! ONLINE


Pelajar universiti menangis, sehari tak makan gara-gara kafe tutup
Oleh KOSMO!

30 April 2023, 11:17 pm
PETALING JAYA – Seorang pelajar di sebuah universiti menangis ketika meluahkan kesedihannya kerana sudah sehari tidak makan gara-gara kafe tutup.
Dia yang menggunakan akaun TikTok @bainuckal mendakwa, pihak universiti meminta para pelajar untuk melapor diri di kediaman masing-masing lebih awal dari tarikh sesi pengajian bermula, namun kemudahan di institusi tersebut masih belum beroperasi termasuklah kafe.
“Semalam saya dah tak makan satu hari, tak makan itu bukan tak ada duit tapi sebab kafe tak buka.
“You know what (awak tahu tak) universiti ini suruh kita masuk tapi dia tak nak buat online (belajar secara dalam talian) dua dan tiga, tapi makanan semua tak ada dalam ini (universiti).
“Habis itu macam mana student (pelajar) yang masuk ini nak makan apa?,” soalnya menerusi sebuah video yang dimuat naik hari ini.
Bercerita lanjut, individu itu berkata, hari ini seorang pelajar senior telah membelikannya makanan yang dibungkus dari kedai luar kerana kesian akan nasibnya yang masih tidak makan sejak semalam.

“Tapi saya sangat terharu, sebab ada kakak seorang ini tanya saya dah makan ke tak, sebab kafe di sini tak buka.
“Saya pun cakap yang semalam saya tak makan, dan saya terharu sangat sebab kakak itu bungkuskan makanan luar untuk saya dan bila saya nak bayar dia kata dia belanja,” kongsinya.
Bagaimanapun, menjengah ke ruangan komen, pelbagai reaksi diberikan orang ramai.
“Adik, tak ada stok makanan ringan kah dalam bilik? Buat la makan alas perut kalau kafe tak buka,” soal Ainiza.
“Kesian budak universiti, duduk rumah makan cukup, balik kampus kafe tutup. Sampai kurus dia saya tengok,” komen @nanaanakganu. – KOSMO! ONLINE


Derma Naail cecah RM6.9 juta, perlahan sejak sambutan Aidilfitri
Oleh KOSMO!

30 April 2023, 9:04 pm
PETALING JAYA – Kutipan bagi membantu kanak-kanak yang menghidap penyakit jarang jumpa, Spinal Muscular Atrophy (SMA) Type 1, Wan Muhammad Naail atau Naail kini telah mencecah RM6,932,801 sehingga semalam.
Jumlah tersebut dipaparkan di laman Instagram Misi Rakyat yang kini aktif membantu adik Naail mengumpul derma untuk mendapatkan rawatan menggunakan ubat jenis Zolgensma (gene theraphy) yang mencecah RM9 juta.
Bagaimanapun kata Misi Rakyat, kutipan sedikit perlahan ketika ini sebab tidak ramai yang berkongsi sejak sambutan perayaan Aidilfitri.
“Sikit lagi nak cukup, tapi kutipan semakin perlahan, tidak ramai yang share sejak hari raya.
“Misi perlukan sokongan influencer untuk sebarkan pada semua. Kita boleh bantu baby Naail sama-sama,” katanya.
Terdahulu, sebelum ini Kosmo! melaporkan
pelakon terkenal, Fattah Amin telah berkongsi tentang masalah kesihatan anak saudaranya, Naail yang menghidap penyakit jarang jumpa, (SMA) Type 1.

Difahamkan, kos rawatan bagi penyakit tersebut mencecah RM9 juta dan gambar yang dikongsikan Fattah menerusi Instagram adiknya, Raihan Amin, jelas dilihat Naail sentiasa memerlukan alat bantuan pernafasan untuk terus bernyawa.
Berdasarkan maklumat yang diberi Raihan, penyakit tersebut menyebabkan otot-otot Naail semakin hari semakin lemah termasuk otot paru-paru menyebabkan Naail terpaksa bergantung pada mesin bantuan pernafasan.
Jelas Raihan, keupayaan untuk menelan air liur pun semakin merosot.
“Untuk hentikan, Naail perlu segera dapatkan ubat yang paling efektif setakat ini iaitu Zolgensma (gene theraphy) yang harganya mencecah RM9 juta,” katanya.
Perkongsian tersebut mendapat perhatian pemilik Founder Misi yang terkenal dengan kutipan awam bagi menjayakan misi bantuan tertentu dan bertindak membuka tabung untuk Naail sebagai inisiatif. -KOSMO! ONLINE


Ee Yi-Yew Sin naib juara BAC
Oleh MUHAMMAD HELMEE RAMLI

30 April 2023, 10:00 pm
KUALA LUMPUR – Hasrat beregu lelaki profesional negara, Teo Ee Yi-Ong Yew Sin untuk merangkul kejuaraan pada Kejohanan Badminton Asia (BAC) di Dubai, Emiriyah Arab Bersatu (UAE) tidak kesampaian selepas mereka tewas di perlawanan akhir sebentar tadi.
Pada perlawanan yang berlangsung di Dewan Tertutup Sheikh Rashid Bin Hamdan itu, Ee Yi-Yew Sin dipaksa bekerja keras sebelum tewas 21-16, 17-21, 19-21 kepada beregu India, Chirag Shetty-Satwiksairaj Rankireddy.
Walaupun menampilkan aksi cukup baik untuk memenangi set pertama, namun kesilapan-kesilapan mudah yang dilakukan Ee Yi-Yew Sin di set kedua membolehkan pasukan lawan bangkit dan mengheret perlawanan ke set penentuan.
Aksi set ketiga menyaksikan Ee Yi-Yew Sin kembali memperkemaskan permainan, namun kelebihan yang dimiliki Shetty-Rankireddy, terutamanya dari segi pukulan smash memastikan mereka membawa pulang gelaran Asia.
Untuk rekod, kali terakhir Malaysia muncul juara dalam acara beregu lelaki di BAC adalah pada edisi 2007 di mana Choong Tan Fook-Lee Wan Wah menewaskan rakan sepasukan, Koo Kien Keat-Tan Boon Heong 21-14, 11-21, 21-12.
Sementara itu, gelaran perseorangan lelaki menjadi milik pemain Indonesia, Anthony Ginting yang menewaskan Loh Kean Yew dari Singapura 21-12, 21-8 manakala jaguh Taiwan, Tai Tzu Ying menang 21-10, 21-14 ke atas wakil Korea Selatan, An Se Young dalam acara perseorangan wanita.

Beregu wanita Jepun, Yuki Fukushima-Sayaka Hirota memastikan gelaran milik mereka apabila menang 21-7, 21-14 ke atas Baek Ha Na-Lee So Hee dari Korea Selatan sementara beregu campuran China, Jiang Zheng Beng-Wei Ya Xin menewaskan rakan senegara, Zheng Si Wei-Huang Ya Qiong 21-15, 21-16. – KOSMO! ONLINE


IPD Ipoh siasat isu laporan orang awam ditolak
Oleh ASLIZA MUSA

30 April 2023, 10:30 pm
IPOH – Isu pegawai polis yang didakwa enggan menerima laporan dibuat orang awam telah dirujuk ke Bahagian Integriti dan Pematuhan Standard, Ibu Pejabat Polis Daerah (IPD) Ipoh untuk siasatan selanjutnya.
Ketua Polis Daerah Ipoh, Asisten Komisioner Yahaya Hassan berkata, pihaknya memandang serius dakwaan berkenaan dan sama sekali tidak pernah menghalang mana-mana pihak untuk membuat laporan polis.
“Kita mengesan satu video berdurasi 35 saat yang dimuat naik di Twitter di mana seorang individu mendakwa pihak polis enggan menerima laporan yang mahu dibuat untuk tujuan keselamatan.
“IPD Ipoh ingin menegaskan bahawa pihak polis tidak pernah dan tidak akan menghalang pengadu untuk membuat laporan di mana-mana balai polis di seluruh negara. Bagaimanapun, kita akan rujuk dakwaan pengadu kepada Bahagian Integriti dan Pematuhan Standard untuk siasatan dalaman,” katanya dalam kenyataannya di sini hari ini.
Menurut beliau, orang ramai diminta tidak membuat sebarang spekulasi mengenai kandungan video berkenaan kerana dikhuatiri menjejaskan siasatan yang sedang dijalankan.
Video dimuat naik pengadu tular selepas lelaki terbabit mendakwa polis enggan menerima laporan yang ingin dibuatnya bagi tujuan keselamatan diri dipercayai selepas mengoyak lebih 200 poster berkaitan iklan ah long. – KOSMO! ONLINE


Boss James rai pekerja, belanja barang kemas
Oleh KOSMO!

30 April 2023, 9:00 pm
PETALING JAYA – Usahawan dan pempengaruh media sosial terkenal, Boss James telah membuat kejutan sempena hari raya apabila membeli emas untuk pekerjanya.
Menerusi perkongsian di laman Facebooknya, Boss James dilihat membawa beberapa kakitangannya ke sebuah kedai emas dan belanja mereka membeli barang kemas mengikut pilihan masing-masing.
Jelas Boss James, pemberian itu adalah sebagai ganjaran kepada pekerja dan tanda menghargai jasa serta pengorbanan mereka terhadap syarikat.
“Hari ini hari penting, kejutan raya untuk orang hebat dalam team (pasukan) saya, untuk hargai hasil penat lelah mereka. Yang berusaha lebih tanpa meminta balasan.
“Kegigihan mereka perlu saya balas, dengan hadiah yang nilainya tidak seberapa. Sakit poket tak mengapa. Janji tak sakit hati. Senyuman mereka penting buat saya,” katanya di laman Facebook.
Pada masa sama, dia turut mengambil peluang dengan menzahirkan ucapan terima kasih kepada mereka kerana tidak pernah mengalah dan sentiasa mempercayainya sebagai majikan dalam merealisasikan impian.

“Syukur masih berjuang bersama, menjadi tulang belakang saya dalam apa yang kami kerjakan.
“Terima kasih sebab tak pernah mengalah, sentiasa percaya saya untuk kita sama-sama realisasikan impian kita.
“Korang (anda semua) memang hebat, semoga hubungan kita sentiasa dipelihara, dalam lindungan tuhan. Saya sayang semua!” ujarnya.
Susulan perkongsian itu, rata-rata pengguna memuji sikap Boss James yang tidak pernah melupakan jasa pekerjanya dan sentiasa menyantuni mereka dalam susah mahu pun senang.
“Berbuat baik dan membantu satu sama lain, dalam hal inilah manusia sepatutnya tamak, tamak untuk berbuat baik, ‘respect’ Boss James,” tulis Addi Nash.
Turut meninggalkan komen adalah seorang lagi pengguna dikenali sebagai Rose Rose.
“Ini antara sebab seorang boss boleh murah rezeki, doa dari staf-staf dia yang dah dilakukan dengan baik. Semoga bisnes lebih lancar dan lebih murah rezeki lagi selepas ini Boss James dan staf,” ujarnya.-KOSMO! ONLINE